qundao/data-zh-poetry huggingface dataset:
百字令·赠徐宝幢即题其诗词集
作者：赵庆熹
朝代：清

仰天不语，怪无端而笑，无端而涕。杯酒未干双剑跳，看尔悲歌斫地。锄下黄金，床前阿堵，短尽英雄气。不妨狂语，诸君浪得名耳。可怜豪竹哀丝，中年多感，坐作青毡计。斗大鹅笼愁闷煞，那得伸腰卧起。李贺心肝，刘郎髀肉，无限悲凉意。此中有恨，人生难得知己。
石湖仙·又题花滩渔唱词稿并怀其楼居之胜
作者：赵庆熹
朝代：清

花滩渔唱，认红树溪边，天影云荡。云外结诗楼，倚楼人悠然运想。沙鸥都熟，画半顷凉波相让。闲放。喜此间，水竹无恙。前林几家老屋，正斜阳当门晒网。一笛西风，吹得青山都响。酒醒阑凭，梦回月上。句如飞桨。才一晌。高歌已拍仙掌。
花非花·西湖曲
作者：赵庆熹
朝代：清

长桥长，短桥短。妾意深，郎情短。西湖湖水十分清，流出桥花波太软。
苏幕遮
作者：赵庆熹
朝代：清

玉阑干，金屈戌，帘外长廊，廊响弓弓屧。鬓影春云衫影雪，如水裙拖，幅幅相思褶。阮弦松，笙字涩，心上烧香，香上心先灭。安得返魂枝底叶，便作青虫，也褪花蝴蝶。
苏幕遮
作者：赵庆熹
朝代：清

雨声多，梧叶坠，点点相思，点点相思泪。贫里相如秋更累，得酒偏难，得酒偏难醉。鼓三通，灯一穗。入夜还愁，入夜还愁睡。四壁寒虫心叫碎，梦也全无，梦也全无谓。
苏幕遮
作者：赵庆熹
朝代：清

鬓丝丝，香缕缕，深院黄昏，独自和灯语。帘外东风天又雨，昨夜春归，梦也今朝去。枕衾寒，更漏数，还是芭蕉，解得侬心苦。一句一声相对诉，隔个窗纱，说到天明住。
菩萨蛮
作者：赵庆熹
朝代：清

回廊刚闭鹦笼锁，销金鸭子沉檀火。明月可怜宵，个人吹洞箫。夜深秋露坠，蟾影清如水。照见薄罗裳，替他身上凉。
菩萨蛮
作者：赵庆熹
朝代：清

条条方空丝横直，白菱花印琉璃格。六扇水潇湘，一重和合窗。窗中人影倩，窗外人微见。只自不分明，是他钗钏声。
菩萨蛮·三月二日偕华荔生晋竹湖上晚归
作者：赵庆熹
朝代：清

一湖水碧浓于酒，两堤环抱如梳柳。浅醉帽檐斜，满天飞雨花。轻寒偏恻恻，薄暮风犹力。花落又江南，明朝三月三。
行香子·冬夜
作者：赵庆熹
朝代：清

下了帘旌，掩了灯屏。拥红炉、小坐调笙。十三银字，一一春莺。看天如水、人如玉、月如冰。兔魄刚明，兽焰初停。满窗儿梅影低横。丝丝风细，笼袖寒生。正烛三枝，香三炷，漏三更。
金缕曲
作者：赵庆熹
朝代：清

一样伤心惯。月明中，南来乌鹊，楚天飞倦。身是湘江斑竹子，点点泪珠成串。曾熟读、离骚一卷。王谢才名休浪许，怕旧家门第沧桑换。为君语，定肠断。穷途忧结悲秋伴。尽无聊，兰啼蕙泣，花笺洒满。消尽少年豪荡气，此意有谁情愿。便化作、石人都软。流水琴材君绝妙，遇中郎、定识桐枝爨。焦尾恨，且休怨。
金缕曲 其三 春雨连绵桃花落尽忽忆去年今日姚小春集同人作皋亭之游今小春去都中一载矣黄昏不寐怅然久之挑灯为谱三痊并寄小春
作者：赵庆熹
朝代：清

且莫悲潦倒。走穷途、嗣宗狂哭，士龙狂笑。名士风流无不可，管甚寒毡破帽。终不似、怨秋虫鸟。拔剑出鞘君试舞，冷芙蓉、脱手双丸跳。龙破壁，大声啸。仙居见说瑶台好。又何须、豪情盛气，一番草草。天上罡风吹十面，星斗总能扪到。尽炼起、药炉丹灶。炼出文通生花笔，便千人、也作寻常扫。余咳唾，惠同调。
金缕曲 其二 亡友陈小鲁一窗秋影盦词集
作者：赵庆熹
朝代：清

咄咄青天怪。怪天公，聪明懵懂，一般看待。处仲唾壶成底事，如意铁都敲坏。此公死，诸君大快。落拓江湖年少侣，只君先、了结文魔债。作仙佛，永无碍。雨声灯影魂何在。还记他、偏衫醉帽，狂奴故态。满纸白描秋水影，落笔山林气慨。在秦柳、苏辛之外。不少旗亭同赌酒，奈词坛、从此无君派。眼中泪，为谁洒。
金缕曲 其二 春雨连绵桃花落尽忽忆去年今日姚小春集同人作皋亭之游今小春去都中一载矣黄昏不寐怅然久之挑灯为谱三痊并寄小春
作者：赵庆熹
朝代：清

风雨鸡鸣夜。忽挑灯、枕书而卧，庄周蝶化。一路邯郸都梦到，看遍长安车马。却待要、与君闲话。无奈窗纱关不住，一声声、雨点芭蕉打。书未尽，废然罢。思君此夕燕台下。问何人、空群肯顾，黄金置价。误我天涯曾作客，提起旧游还怕。只采得、蘅兰满把。豪气全消还跌宕，便淮阴、也待钻人胯。声咄咄，向空写。
金缕曲 其二 药阶桂舟叔客醴陵书后附寄
作者：赵庆熹
朝代：清

欲向秋风哭。叹人生、胸填块垒，酒浇不落。棋子从头成错著，不合苦将书读。把多少、心肠束缚。一树紫藤花馆里，十年前、同剪西窗烛。思往事，两眉蹙。当时曾谱离骚曲。有几篇、红兰碧杜，何堪三复。楚北楚南同作客，一样风尘鱼鹿。况此去、两人重复。真个竹林传雅号，算黄岗、竹又湘潭竹。新旧句，大家续。
金缕曲·东坡先生元符砚拓本为岭南黄蓉石题
作者：赵庆熹
朝代：清

片石摩挲久。记当时、恍榔庵内，宝同尊卣。割取龙岩云一朵，洗尽纤瑕宿垢。浑不是、涵星凤咮。食芋著书非易事，望琼楼玉宇空回首。鹦鹆眼，泪痕溜。铭词玺篆应俱寿。七百年、枯棋小劫，圭棱依旧。想到松烟挥洒日，常置先生座右。在磨蝎宫中磨透。不少西山柔脆质，党人碑、枉自刊元祐。希世物，仗君守。
金缕曲·亡友陈小鲁一窗秋影盦词集
作者：赵庆熹
朝代：清

一睡中山觉。醉刘伶、荷锄埋我，请公无吊。名士眼前尘污面，且向夜台笑倒。原不算，聪明误了。呕出心肝拼死殉，是何人、手段伸长爪。归去矣，玉楼召。可怜笔阵千人扫。奈何他、古今常例，词场纱帽。传与不传原偶耳，传者岂皆绝调。只达士、付之一笑。如此奇才偏抹煞，想天涯、埋没知多少。布衣耳，有谁晓。咄咄青天怪。怪天公，聪明懵懂，一般看待。处仲唾壶成底事，如意铁都敲坏。此公死，诸君大快。落拓江湖年少侣，只君先、了结文魔债。作仙佛，永无碍。雨声灯影魂何在。还记他、偏衫醉帽，狂奴故态。满纸白描秋水影，落笔山林气慨。在秦柳、苏辛之外。不少旗亭同赌酒，奈词坛、从此无君派。眼中泪，为谁洒。
金缕曲·今夜
作者：赵庆熹
朝代：清

今夜仍无梦。冷红蕤、枕函如水，但和愁共。绡帐一层，张薄雾灯影，丝丝迸缝。觉帐外、玉炉烟重。安得蘅芜香在手，便浓烧、心字成何用。银鸭睡，绣衾拥。迢迢挨过清宵永。数铜壶、不多几刻，寺钟应动。帘外五更风渐紧，想是酿寒催冻。早一阵、雨声相送。不恨梧桐先作响，恨梧桐原是侬亲种。心上事，酒俱涌。
金缕曲·孤山探梅图
作者：赵庆熹
朝代：清

欲向青山问。问青山、白云多处，几番春信。著意寻春春尚浅，侵晓薄寒能忍。又早是、段家桥近。流水无言人影悄，但盘空扑雪鸦成阵。还只恐、北风紧。打门仙鹤曾相认。剩枝头、夜来残月，半钩黄晕。石古林深烟磴滑，一路鞋痕细印。浑不管、苍苔立损。我欲此间横玉笛，把万花吹暖都开尽。林处士，料应肯。
金缕曲·徐问渠六桥草堂图册
作者：赵庆熹
朝代：清

玛瑙坡前路。认虹桥、高低十里，亭台无数。落日荒荒红不语，只照长廊短庑。指断碣、重来摩抚。南宋衣冠何处是，算六陵并少冬青树。高隐士，自千古。好山依旧青当户。想深宵、月明人静，水仙歌舞。我有先人祠宇在，恰对梅花古墓。料寒食、清明逢汝。桐帽棕鞋须结社，须他年、分作湖山主。图画里，可容补。
金缕曲·春雨连绵桃花落尽忽忆去年今日姚小春集同人作皋亭之游今小春去都中一载矣黄昏不寐怅然久之挑灯为谱三痊并寄小春
作者：赵庆熹
朝代：清

春色今年又。怪无端、东风多事，绿波吹皱。眼底桃花都不见，但见枝枝杨柳。忽忆到、别离时候。蜡屐雨声催不止，两三杯、上马河桥酒。君欲去，掉头走。黄沙射猎然乎否。误人生、少年侠气，儒冠依旧。门外雷声车似水，多少公卿拍手。中有个、书生两袖。我亦青衫真困绝，病毛锥、聊代谈天口。君击筑，我敲缶。风雨鸡鸣夜。忽挑灯、枕书而卧，庄周蝶化。一路邯郸都梦到，看遍长安车马。却待要、与君闲话。无奈窗纱关不住，一声声、雨点芭蕉打。书未尽，废然罢。思君此夕燕台下。问何人、空群肯顾，黄金置价。误我天涯曾作客，提起旧游还怕。只采得、蘅兰满把。豪气全消还跌宕，便淮阴、也待钻人胯。声咄咄，向空写。且莫悲潦倒。走穷途、嗣宗狂哭，士龙狂笑。名士风流无不可，管甚寒毡破帽。终不似、怨秋虫鸟。拔剑出鞘君试舞，冷芙蓉、脱手双丸跳。龙破壁，大声啸。仙居见说瑶台好。又何须、豪情盛气，一番草草。天上罡风吹十面，星斗总能扪到。尽炼起、药炉丹灶。炼出文通生花笔，便千人、也作寻常扫。余咳唾，惠同调。
金缕曲·林秋园二十四桥醉月图
作者：赵庆熹
朝代：清

十里珠帘路。最风流，玉箫夜夜，玉人处处。身是三生狂杜牧，醉倒青尊几度。料唱遍、竹西乐府。豆蔻梢头春二月，问芳名、可记烟花簿。能几个，好眉妩。荒台一片琼花土。说当时，鸦锄耕出，宝钗双股。依旧雷塘风雨夕，闪闪凉萤无数。谁解照、宫中歌舞。江水自流儿女怨，只嫦娥、天上圆如故。明镜里，自千古。
金缕曲·药阶桂舟叔客醴陵书后附寄
作者：赵庆熹
朝代：清

又近中秋矣。向青天，可怜负却，团团月子。丛桂小山花已发，眼底人俱千里。引无数、别离滋味。燕子飞来飞又去，认条条、古巷红灯谜。去年事，我犹记。故园无恙西风里。总负他、六桥烟柳，花天酒地。愁煞阿咸空四壁，难把家常话起。只报道、平安而已。弹铗不堪重乞食，走天涯、又乏江湖技。诗酒耳，问何济。欲向秋风哭。叹人生、胸填块垒，酒浇不落。棋子从头成错著，不合苦将书读。把多少、心肠束缚。一树紫藤花馆里，十年前、同剪西窗烛。思往事，两眉蹙。当时曾谱离骚曲。有几篇、红兰碧杜，何堪三复。楚北楚南同作客，一样风尘鱼鹿。况此去、两人重复。真个竹林传雅号，算黄岗、竹又湘潭竹。新旧句，大家续。楚地皆奇妙。数行程、某山某水，想曾游到。水驿篷窗山驿店，受尽星霜多少。闲指点、黄陵之庙。可有鹧鸪啼庙里，说声声、不若归来好。飘泊意，感同调。苍茫落日青天小。望城头、咿咿画角，一丝红照。客路加餐须稳健，且吃黄粱饭饱。切莫向、西风懊恼。记取春江三月浪，把桃花、归买湘波棹。人聚散，似飞鸟。
金缕曲·镜眉关雪图题吴梅梁太史尊人遗帧
作者：赵庆熹
朝代：清

一片银云湿。记当时、鞭丝帽影，马蹄得得。万缕千丝都不见，只见太行山色。且莫问、春风消息。琼屑洒空飞不住，扑征衫、还道杨花白。曾听到、玉门笛。家乡万里程程隔。有弯环、鉴湖一曲，垂条似织。回首若耶溪畔路，溪水鱼鳞自碧。怕镜里、眉痕非昔。二十年来人事换，向画图、重认陶彭泽。归去好，渭城客。
长相思·湖上春暮
作者：赵庆熹
朝代：清

苏公堤，白公堤，十里亭台高复低，断桥流水西。鹧鸪啼，杜鹃啼，楼外斜阳一酒旗，杨花不住飞。
陌上花
作者：赵庆熹
朝代：清

西风画角，荒城吹上满天霜气。远水斜阳，红到乱山无际。楼台一味销魂色，翠袖有人寒倚。料珠帘半卷，断愁如我，百端难理。向关河走马，飘零长剑，旧梦凄凉空记。便作黄花瘦也，问谁提起。年来多少无名泪，何处生绡缄寄。但青衫幅幅，啼痕印满，湖波不洗。
陌上花
作者：赵庆熹
朝代：清
体裁：词

西风画角，荒城吹上，满天霜气。远水斜阳，红到乱山无际。楼台一味销魂色，翠袖有人寒倚。料珠帘半卷，断愁如我，百端难理。
向关河走马，飘零长剑，旧梦凄凉空记。便作黄花，瘦也问谁提起？年来多少无名泪，何处生绡缄寄？但青衫幅幅，啼痕印满，湖波不洗。
陌上花·病中春去有感
作者：赵庆熹
朝代：清

流光去也，斜阳红处一丝留定。草断虹桥，前度踏青心冷。东风吹得松无力，不把柳花团紧。但湖楼四面，阴阴飞絮，绿烟低暝。忆年来纵酒，罗衣才试，便有画船鸥订。旧梦重寻，一树熟梅黄尽。行云逝水，知何意，谁教惜春人病。下帘钩，燕子雕梁，不语日高昼静。
风蝶令·夏闺
作者：赵庆熹
朝代：清

两黛弯眉叶，双红印枕文。醒来一晌整罗裙。蓦向碧梧桐下自开门。书院吟蝉静，香炉宝鸭温。如今天也怕销魂。却怎日长不肯作黄昏。
高阳台
作者：赵庆熹
朝代：清

明白梨花，昏黄杨柳，生来都会魂消。如雪如丝，一般各度春宵。重门深闭葳蕤锁，只相思、梦不关牢。漏迢迢。醒也今朝，睡也今朝。铜盘尚记承红泪，记封题、罗帕湿裹鲛绡。愁煞双鳞，何曾信息如潮。人间容易裴航老，盼云英、目断蓝桥。尽无聊。酒尽三杯，烛换三条。
高阳台·停琴伫月图
作者：赵庆熹
朝代：清

心篆初烧，丁帘初试，卷一灯、掩过山屏。古锦囊空，玉琴膝上斜横。碧梧桐院阑干曲，理冰丝、还自消停。看青天、几片微云，几点疏星。高山流水知何意，除广寒仙府，不许人听。难道今宵，嫦娥还未妆成。银河不动风如剪，渐瑶阶白露泠泠。再沉吟，蛤粉墙西，一晕初生。
高阳台·夜雨不寐
作者：赵庆熹
朝代：清

细咽风砧，缓敲檐铁，无端作出声声。透薄窗纱，偏生不肯天明。芭蕉自说凄凉语，又何尝、必要人听。奈多情，至此魂销，入耳偏清。衫边记起斑斑泪，记秋江夜泊，枕上潮生。一样无聊，乌篷换了青灯。常时惯说侬多梦，恁今宵、作也难成。一更更，容易教人，候到鸡鸣。
高阳台·无锡华竹楼于凤凰山麓民家得牙牌一面背刻荔枝纹面镌宋词玉楼春其上字画明劲决为南宋宫禁物因偕汪小米晋竹滋伯同赋
作者：赵庆熹
朝代：清

细字蚕眠，断纹犀裂，深黄晕透鹅脂。一片文牙，何人手刻乌丝。东风荔子年华好，要宜男翠叶青枝，最分明，两面圭棱，两朵灵芝。自从凤辇宸游少，有遗钿坠佩，散落琼墀。春去春来，知他是否宫词。迢迢禁苍葳蕤锁，料当年、曾系金匙。易销魂，结子同心，翠袖携时。
高阳台·渡河后寄家书有作
作者：赵庆熹
朝代：清

鼠影窥灯，鸡声叫月，马蹄催送征轮。才渡黄河，梦儿也阻三分。春宵寒暖凭谁问，况霜花、满地如银。得知他、烛烬香销，几个黄昏。来时只说长安远，便长安不远，说总销魂。一月程途，今宵已过三旬。平生烂醉浑闲事，到天涯、薄酒难醺。可怜人，我盼云鸿，卿盼波鳞。
鹊桥仙·夏闺
作者：赵庆熹
朝代：清

愔愔庭院，沉沉帘幕。坐到黄昏无那。玉炉片脑已都消，刚剩得、一星儿火。蛾灯剔罢，蚊橱掩却。斜扣金诃待卧。恰愁夜短梦偏长，含笑约、檀郎分作。
鹧鸪天
作者：赵庆熹
朝代：清

小字桃根姊妹传，轻舟如叶载团圞。眉边山色愁双晕，眼底潮痕酒一圈。风侧侧，月圆圆。两枝飞桨渡头船。曲终杨柳红桥路，过尽青溪几个湾。
一剪梅·连日阴晴不定
作者：赵庆熺
朝代：清
体裁：词

乍暖还寒觉昼长。才叠棉装。又整罗裳。天公节序也匆忙。寒是重阳。暖是端阳。小小疏篱短短墙。一曲幽房。几曲回廊。春游排日费思量。晴后花香。雨后花香。
凤凰台上忆吹箫·樊慈花室叶织卿夫人遗卷
作者：赵庆熺
朝代：清
体裁：词

碧月无声，银河有影，佩环飞去瑶天。料彩鸾人世，住不多年。几幅淡螺残墨，空剩下、香冷云笺。君知否，从来好梦，只合如烟。仙仙。九张机下，闻说道、秋星曾坠凉筵。织卿名梭，以七月七日生。奈玉虹桥卸，鹊也难填。便是荀郎情厚，怎禁得、泪泻红铅。东风峭，琅然一声，吹断琴弦。
卖花声·许君修《碧声山馆图》
作者：赵庆熺
朝代：清
体裁：词

风露夜泠泠。何处秋声。梧桐叶上最分明。此际碧纱关不住，红出书灯。帘幕峭寒生。炉鸭烟停。兔华如水漾中庭。安得一枝横竹好，吹到三更。
南乡子
作者：赵庆熺
朝代：清
体裁：词

深院罢秋千。落尽残红满地鲜。盼得春来无好日，天天。只自斜风横雨连。炉冷水沉烟。无力瑶琴不上弦。人意亦如春意懒，年年。多半欹床中酒眠。
南楼令·《浔溪访旧图》
作者：赵庆熺
朝代：清
体裁：词

茅屋三两家。临流小阁斜。一重重、水竹篱笆。几日东风浓似梦，又开了、紫藤花。难得酒生涯。相逢我与他。玉东西、且酌红霞。但愿年年长在手，休放过、好韶华。
台城路·三月中旬吴梦蕉约同人作皋亭之游
作者：赵庆熺
朝代：清
体裁：词

一春好似黄梅雨，今朝嫩晴天气。橹响离城，云移出树，拂面牵丝风细。船头舵尾。看水碧罗罗，野塘十里。一路桃花，浅深红到半山里。年来花事有几。再消停数日，枝上如洗。欢喜桥边，甘墩村外，都是曾经游地。寻春倦矣。问前度刘郎，鬓霜添未。有约重游，酒杯还自理。
台城路·小满后十日同人复游皋亭，舟行小港中，绿阴夹岸，意境幽绝
作者：赵庆熺
朝代：清
体裁：词

不寒不暖晴时节，开箱袷衣初试。酒舫重移，钓竿新把，且学老渔身世。花开楝子。看风过摇凉，水痕都紫。两岸人家，昼长门掩正蚕市。枝头青杏尚小，只桑阴豆荚，肥绿如指。土没鞋平，衫兜扇出，又过斜阳山寺。红桥雁齿。有曲港通船，草香蘅芷。除却閒鸥，问谁能到此。
太常引·陈秋谷《画溪渔父图册》
作者：赵庆熺
朝代：清
体裁：词

平湖如画远山低。小小缺瓜皮。白酒一瓶携。举网处、银刀正肥。蘋花洲渚，鸥波亭馆，只在水东西。青笠绿蓑衣。浑不是，苕溪霅溪。
好事近
作者：赵庆熺
朝代：清
体裁：词

到底几时归，门外连天芳草。刚是海棠花谢，又荼蘼开了。红灯夜夜卜金钱，遮莫雁鱼杳。试把一春轮指，有梦儿多少。
寿楼春·自题《招魂篇》后
作者：赵庆熺
朝代：清
体裁：词

招香魂归来。趁良宵月冷，吹落瑶台。几度情河恨海，水流花开。清雾湿、淩波鞋。认碧桃、春风天台。奈鹤断笙遥，鸾空箫破，鹊灭镜长埋。柔肠结，谁安排。又灯昏梦路，酒泻愁怀。多分彩云踪逝，步虚音乖。怜薄命、空多才。误少年、飘零天涯。记烛影屏声，连枝碎敲双玉钗。
忆江南 其一 无锡华荔生春楼寄梦图
作者：赵庆熺
朝代：清
体裁：词

春楼梦，梦里隔红墙。一世情怀原委曲，三生魂魄亦荒唐。说也断人肠。
忆江南 其七 无锡华荔生春楼寄梦图
作者：赵庆熺
朝代：清
体裁：词

春楼梦，夜闭绿窗纱。微有低声传烛剪，断无私语卜灯花。楼外柳藏鸦。
忆江南 其三 无锡华荔生春楼寄梦图
作者：赵庆熺
朝代：清
体裁：词

春楼梦，日日记凝眸。偶为昼眠常掠鬓，多应酒病不抬头。何苦放帘钩。
忆江南 其九 无锡华荔生春楼寄梦图
作者：赵庆熺
朝代：清
体裁：词

春楼梦，斑管见曾描。想界丝阑防屈曲，约摹琴谱写勾挑。不道有人瞧。
忆江南 其二 无锡华荔生《春楼寄梦图》
作者：赵庆熺
朝代：清
体裁：词

春楼梦，人忆曲阑凭。幡定风姨深掩护，屏张云母不分明。空答画檐铃。
忆江南 其五 无锡华荔生春楼寄梦图
作者：赵庆熺
朝代：清
体裁：词

春楼梦，梦入晓窗前。压钮衣香双蝶扣，盘云髻重两鸦偏。清早累人眠。
忆江南 其八 无锡华荔生《春楼寄梦图》
作者：赵庆熺
朝代：清
体裁：词

春楼梦，刺绣耐寻思。偶倚红窗閒破线，微擎翠袖想挑丝。呆煞断魂时。
忆江南 其六 无锡华荔生春楼寄梦图
作者：赵庆熺
朝代：清
体裁：词

春楼梦，半晌晚匀妆。尺八箫儿新按曲，初三月子夜烧香。约略记昏黄。
忆江南 其十 无锡华荔生春楼寄梦图
作者：赵庆熺
朝代：清
体裁：词

春楼梦，一病已春深。白柰开花生再世，红栀结子死同心。天上杳鸾音。
忆江南 其十一 无锡华荔生春楼寄梦图
作者：赵庆熺
朝代：清
体裁：词

春楼梦，梦断几番春。扇弃坤灵思宠宠，图开软障唤真真。画出意中人。
忆江南 其十二 无锡华荔生春楼寄梦图
作者：赵庆熺
朝代：清
体裁：词

春楼梦，旧梦与谁谈。一曲琴心悲绿绮，连宵泪眼揾青衫。怎不忆江南。
忆江南 其四 无锡华荔生《春楼寄梦图》
作者：赵庆熺
朝代：清
体裁：词

春楼梦，絮语听都讹。扶醒香魂呼燕子，软调酸语教鹦哥。私祝顺风多。
忆萝月
作者：赵庆熺
朝代：清
体裁：词

不茶不酒。松了衣双扣。心是梧桐身是柳。到得秋来都瘦。日间略可眉颦。一灯上过销魂。偏是天公无赖，近来只惯黄昏。
忆萝月
作者：赵庆熺
朝代：清
体裁：词

梦魂如絮。随定东风去。一堵红墙拦不住。直到画楼深处。落花小院池塘。鹦哥唤醒回廊。谁道昼长春永，只消几炷沉香。
忆萝月
作者：赵庆熺
朝代：清
体裁：词

海棠花谢。长日閒庭榭。坐久无聊眠也罢。且把帘钩放下。心愁好梦多磨。偏他一霎南柯。原是惺忪惯了，却来埋怨鹦哥。
忆萝月·《自锄明月种梅花图》
作者：赵庆熺
朝代：清
体裁：词

梨云冻碎。斸得冰痕脆。香影满庭天似水。此刻嫦娥也睡。一锄鸦嘴轻持。补来篱叶横枝。若问种花年月，除非仙鹤能知。
念奴娇·何春洲在草堂图
作者：赵庆熺
朝代：清
体裁：词

杏花门巷，试雨声多处，问春消息。中酒烧灯人意懒，又是销魂时刻。见说江南，连朝天气，只觉东风急。题诗须记，莫教忘了寒食。因想十里香尘，紫骝嘶断，帽影鞭丝客。争似草堂清绝好，红到枝头颜色。水竹篱边，山桃檐外，燕子能相识。明年花放，我来此处横笛。
念奴娇·家次闲宝月山居图次闲先人有旧居在宝月山今已屡迁矣追忆不忘因绘此图
作者：赵庆熺
朝代：清
体裁：词

旧时门巷，有旧时池馆，旧时花石。一带弯环屏障好，对面蛾眉山色。细径羊肠，疏篱麂眼，此境都如昔。春来双燕，杏梁还是相识。尚记丸髻荷衣，儿时学步，细数山坡级。转眼沧桑尘事换，已是可怜陈迹。画里人琴，卷中诗句，也变山阳笛。蒲团香袅，结庐终胜行客。
摸鱼儿·又
作者：赵庆熺
朝代：清
体裁：词

问西湖、花天月地，晨星几点何处。玉川渐老元龙死，大半天涯羁旅。君且住。听五鼓灯鸡，起作刘琨舞。侠肠快吐。算枥马腾蹄，韝鹰脱臂，莫便怨迟暮。年来事，聚散波萍几度。华筵那得千古。读书容易多情累，红豆相思最苦。今渐悟。把别调琵琶，翻入伊凉谱。他年遇汝。认画壁旗亭，双鬟叠唱，贳酒两人赌。
摸鱼儿·又题《填词图》
作者：赵庆熺
朝代：清
体裁：词

小屏山、最深深处，鸭炉银叶薰透。乌丝阑格红丝砚，安放月窗风牗。人坐久。恰襞襞罗衣，天气新凉后。蘋花渡口。看一朵遥山，一湾流水，一树水边柳。新词好，合数梅溪石帚。休言秦七黄九。年来笑我疏慵甚，忘却笛床歌袖。凭妙手。把玉盒轻抛，记曲相思豆。灯前梦后。尽减字偷声，拈毫写韵，销尽夜来酒。
摸鱼儿·又题《绿天觅句图》
作者：赵庆熺
朝代：清
体裁：词

绿阴阴、嫩凉如水，西风好个庭院。一间矮屋乌篷样，种得芭蕉叶满。窗六扇。把格子玻璃，浅碧文纱换。寒阴隔断。正石磴科头，花廊叉手，丫髻小僮伴。西窗夜，尚忆雨声零乱。一枝红烛烧短。当时我道凄凉煞，料是君应听惯。愁不管。有天外飞来，仙语都成串。吟情未倦。便香字蟠灰，茶烟散缕，翠影画帘卷。
摸鱼儿·姚秋芷姑丈复有楚北之行，填此赠别
作者：赵庆熺
朝代：清
体裁：词

不多时、霜痕遍糁，满山红了乌桕。斜阳怕照人离别，几日浓云絮厚。潘鬓瘦。已秋老荷花，丝断鸳鸯藕。销魂还又。又柔橹枝枝，峭帆叶叶，重过汉江口。天涯路，颇忆雨窗灯牗。恼人情味如酒。当初尚道邮程苦，何况泪沾衫袖。频执手。说我亦相如，卧病文园久。临行话旧。有潭水汪伦，匡庐李白，寄语问安否。
摸鱼儿·曹柳桥《春江放鸭图》
作者：赵庆熺
朝代：清
体裁：词

放轻桡、青山静处，一江春水初暖。沙痕渐没潮痕长，几尺芦芽短短。萍影断。看一线拖来，鸭脚红犹软。绿随波转。正浴向花间，偶闻人语，惊起自相唤。江乡好，无数渔梁蟹簖。此生清梦谁管。夕阳细雨持竿出，一霎阑阴聚满。谁是伴。惜少个红裙，弄水船头惯。闲寻画卷。算买屋移家，栽菱种茨，便我也都愿。
摸鱼儿·梅花
作者：赵庆熺
朝代：清
体裁：词

易销魂、一枝凉笛，凭谁石榻三弄。东风约住轻寒信，深怕夜来吹猛。花似梦。却寸寸横枝，万朵梨云冻。碧天无缝。算如水清阴，除他修竹，只有月明共。江南好，好在鹤房仙陇。孤山山上曾种。翠禽小集香深处，不羡钗头么凤。帘影动。看雪片飞来，恰补苍苔空。不归谁送。记酒醒今宵，玉人何处，蝴蝶满衫重。
摸鱼儿·汪又村《柳暗花明又一村图》
作者：赵庆熺
朝代：清
体裁：词

一程程、山山水水，人家都在深处。弯环不辨羊肠径，只觉树阴无数。香似雾。问四面楼台，多少春鹦鹉。相逢俊侣。正潭水桃花，踏歌声里，满地落红雨。仙源好，见说蓝桥有路。胡麻饭熟如许。马蹄催送佂轮急，可是软红尘土。君记取。记步步移时，便入长安去。此中小住。笑图书寻来，绛云青琐，还似婿乡否。
摸鱼儿·送宋月樵同年之官闽中
作者：赵庆熺
朝代：清
体裁：词

记天街、一条软绣，马蹄催送归意。杏花开满旗亭路，又早芦花风起。人去矣。看一棹秋江，万里还千里。宦游谁比。有处处青山，题诗选胜，莫厌折腰米。天涯好，最好武夷仙地。榕城万绿如水，放衙听鼓何曾惯，且学黄绸拥被。成卧理。料养鹤调琴，都在红蕉底。讼庭无事。但竹马骑来，儿童笑说，领略荔枝味。
柳梢青·春分日怀梁晋竹
作者：赵庆熺
朝代：清
体裁：词

薄酒微醺。水晶欹枕，拥被思君。雨雨风风，昨宵人病，今日春分。怜他静掩重门。料打叠、梨花梦魂。六扇文纱，两枝红烛，一个黄昏。
柳梢青·江舟偶成
作者：赵庆熺
朝代：清
体裁：词

四面窗纱。玻璃格子，照见些些。有个人人，红船六柱，乌髻双丫。莫愁湖上儿家。水涨候、秦淮桨划。妹唤桃根，姊名桃叶，郎是桃花。
梅花引·《美人弹琴图》
作者：赵庆熺
朝代：清
体裁：词

画屏前。玉炉边。一缕香生心字烟。落花天。落花天。深院绿阴，谁来惊昼眠。五铢衣薄当风冷。断红双脸明霞影。七条弦。七条弦。今夜月明，听他弹水仙。
水调歌头·《碧琅玕书馆图》
作者：赵庆熺
朝代：清
体裁：词

一笑问修竹，相识是何年。此君潇洒无侣，惟爱主人贤。门外数竿烟雨，门内数竿风月，中构屋三间。枯坐淡忘语，对影冷于仙。展书奁，摊画稿，理琴弦。不妨烧笋开尊，同坐落花天。黄熟香消古篆，白定瓷翻细乳，新粉落衣边。万绿荡如水，抱石好横眠。
水龙吟·石帆
作者：赵庆熺
朝代：清
体裁：词

搴来非叶非花，海风吹老珊瑚色。细垂璎珞，斜分钗股，匀排竹节。锁锁相连，钩钩不断，峭篷孤立。便石家如意，也难敲碎，谁曾见、高三尺。尚忆荒矶古石，月明中、潮生潮没。鲛梭袅雾，鲎箄贴水，罗纹密织。紫干撑时，红澜荡处，枯查浮出。算琼田以外，更无人种，也无人识。
水龙吟·秋晚过城东有感
作者：赵庆熺
朝代：清
体裁：词

夕阳一阵盘鸦，西风落叶吹如纸。明霞断处，角声寒堞，钟声古寺。十里河桥，万家檐瓦，月街烛市。渐南园霜满，黄花过了，闲经过、魂销起。一样湖山位置。尽繁华、水流云逝。玉牌诗没，珠襦匣冷，吊残宫址。瓦子勾栏，板儿门巷，酒楼银字。但歌沉舞榭，更无人忆，话当年事。
水龙吟·过孤山怀林处士
作者：赵庆熺
朝代：清
体裁：词

月明仙鹤飞来，孤山山上人吹笛。一湖云水，两堤烟草，四山花石。漱雪心清，餐霞肌冷，个人无匹。便茂陵老去，玉簪殉土，终不上、相如册。尚有玉梅相识。好姻缘、古今难得。笑他苏小，寻郎桥畔，香车油壁。菊蕊煎茶，渌波酿酒，陪君苏白。想天寒、竹里诗魂，可许我、呼而出。
江城子
作者：赵庆熺
朝代：清
体裁：词

重重楼阁有铜镮。月儿圆。月儿弯。十五初三，何日是团圞。眼底眉梢心上事，谁解得，九连环。一回相见一嫣然。髻珠盘。耳珰悬。胆大东风，不为落花瞒。说道银河清浅甚，何处去，觅青鸾。
沁园春·嘉定竹烟筒圆润可爱，茗香姑母索词，篆刻其上
作者：赵庆熺
朝代：清
体裁：词

万筱连山，新粉丛边，分来露梢。记金摇竿影，横量钿尺，珠排节数，圆截银刀。密袅龙头，细拖凤尾，水样鹅黄玉一条。中通处，有拾馀瑶草，好逗心苗。琴馀书后无聊。便浓注薰丝著意烧。尽荷筒暗吸，篆随云吐，兰膏徐爇，香逐风飘。红腻油脂，黑蟠灰字，一点星星火易消。清宵坐，更斜笼翠袖，未忍轻抛。
沁园春·独坐
作者：赵庆熺
朝代：清
体裁：词

独坐无聊，衫欹帽侧，回肠断时。算合侬消受，原非薄命，无人可忆，不道相思。黄月初斜，青灯欲灭，酒醒谁家笛一枝。魂销煞，便东阳不病，也瘦腰肢。怜他小草菤葹。奈乱摆西风力不支。想身如药裹，拈来便苦，心同蜡烛，积久成痴。柳性缠绵，梨魂潦草，抵死眠蚕总有丝。红衾冷，把泪冰湿透，除枕谁知。
河传
作者：赵庆熺
朝代：清
体裁：词

飞絮。无语。碧阑干。杨柳丝丝晓寒。美人梦醒罗袖单。偷弹。泪痕红枕山。廊下雕笼鹦鹉唤。帘影卷。小响闻金钏。两蛾弯。两鸦盘。嫣然。酒涡双脸圆。
洞仙歌
作者：赵庆熺
朝代：清
体裁：词

嫩凉如水，记新秋池馆。向晚桐阴画帘卷。正银灯初上，掩过屏山，人静也、有个黄昏坐惯。玉箫何处去，良夜沉沉，花影横阶兔华满。深院起微风，一点凉萤，自飞上、白罗团扇。看杨柳梢头月趖西，尽把冷阑干，和衣靠暖。
洞仙歌·吴阆峰《觅句晚归图》
作者：赵庆熺
朝代：清
体裁：词

碧桃花下，认重门双径。轻扣银镮犬声应。向落红多处，骏马行来，人醉也、有个熏衣坐等。六街更漏转，良夜迢迢，明月当头兔华冷。底事太归迟，选韵分牌，料诗句、苦吟未定。便拚著黄昏细推敲，连画烛烧残，谅伊心肯。
洞仙歌·姚眉史《红楼相望图》
作者：赵庆熺
朝代：清
体裁：词

碧纱六扇，记铜镮春昼。人在高楼倚双袖。正试灯、风细月子初圆，相逢处，好在上元时候。银河原不隔，咫尺红墙，赢得书生暗回首。众里最关心，一注横波，算值得、明珠论斗。便卖酒临邛也风流，还未识当垆，卿卿肯否。
洞仙歌·送晋竹之江南
作者：赵庆熺
朝代：清
体裁：词

乌篷艇子，有两枝柔橹。一路青山画眉妩。正江南、叶叶酒味初浓，霜天好、飞盏吴娘六柱。相思红豆曲，画壁旗亭，此去双鬟定须顾。记取夜深时，明月枫桥，曾照我、泪痕揩处。算鬓影衣香易魂销，休忘却、西湖梅花待汝。
浣溪沙
作者：赵庆熺
朝代：清
体裁：词

还记宵深解玉珰。此时模样怎生当。是何福分作鸳鸯。别泪双缄红豆蔻，同心百结紫丁香。教人那肯不思量。
浪淘沙
作者：赵庆熺
朝代：清
体裁：词

一树碧桃花。花外儿家。绿阴深处柳藏鸦。二月东风寒恻恻，又采新茶。篱竹水纹斜。四面窗纱。画梁文杏一帘遮。燕子飞来侬不管，去也由他。
浪淘沙
作者：赵庆熺
朝代：清
体裁：词

好梦忒匆忙。无处猜详。绿阴阴院小池塘。卐字阑干丁字槛，亚字花墙。此景费思量。蓦断人肠。被池如水冷鸳鸯。数尽五更钟百八，月照西廊。
清平乐·吴次欧《蕉窗坐雨图》
作者：赵庆熺
朝代：清
体裁：词

雨声不住。都在芭蕉树。银豆抛来如按谱。此际有人细数。黄昏庭院廉纤。高烧绛蜡垂帘。一样熏香独坐，今宵只觉寒添。
满江红·乙未腊月北行，连日风雪，舟阻孟河江口，因如姜白石泊巢湖故事，私祝江神，倘得风平浪定，当以平韵《满江红》为寿，晓起天果大晴，因填此阙
作者：赵庆熺
朝代：清
体裁：词

天末灵旗，看一展、云散雾消。和春到、秣棱暗涨，瓜步寒潮。万里楼台铺水墨，两山鬟髻露金焦。趁晓来、排阵集神鸦，开画桡。瑶车碾，珠佩摇。拥芝盖，泊兰皋。有螺童击鼓，鲛女吹箫。明月西来留后约，大江东去认前朝。愿顺风、飞梦过扬州，红板桥。
满江红·又
作者：赵庆熺
朝代：清
体裁：词

我不工诗，君却以、诗篇示我。因想到、本来面目，庐山真个。猿臂将军金镞羽，虬髯仙客丹炉火。叫长空、霹雳一声飞，青天破。沧海句，凭谁和。春江泪，凭君堕。是毫端活现，才人坎坷。未免有情难遣此，呼之欲出斯其可。怪诸公、摹宋复摹唐，僵蚕裹。
满江红·重阳后四日偕姚古芬荔生晋竹酒楼小饮薄暮而归古芬限登楼持螯四字各填平韵满江红一阕分得持字
作者：赵庆熺
朝代：清
体裁：词

何处斜阳，刚照见、西风鬓丝。早一阵、晚鸦盘急，高楼暮时。剖橘搓橙乡味好，霜螯左手且须持。有故人、招饮补重阳，吾敢辞。巾边侧，花一枝。炉边熟，酒一鸱。也不妨狂饮，烧灯写诗。前夕青山应冷笑，明朝红叶莫来迟。便黄昏、归路不愁迷，明月知。
点绛唇
作者：赵庆熺
朝代：清
体裁：词

独上城楼，一声画角吹寒早。楚天云杳。帆去如飞鸟。树里青山，山外长江绕。西风到。斜阳古道。明日多秋草。
生查子
作者：赵庆熺
朝代：清
体裁：词

青溪几尺长，中有双枝橹。杨柳小于人，便解留船住。歌声按暮云，酒气蒸香雾。又落碧桃花，红了来时路。
疏影·秋分日偕吴梦蕉、汪子雨、石芷卿、筱珊叔祖买舟由古荡至留下，秋水空明，树阴合匝，意甚閒适，因赋此解
作者：赵庆熺
朝代：清
体裁：词

溪光澹沱。趁嫩晴出郭，催放轻舸。港路弯环，柔橹摇凉，秋阴两岸低锁。单衫小扇萧闲甚，看软镜、碧琉璃破。倚水窗、盏许茶时，又是一桥穿过。石上匀蓝点点，几丛澹竹叶，娟秀花朵。古木攲斜，修藤屈曲，时见坠枝红果。游鱼吹沫圆纹细，错道是、雨珠飞堕。却羡他、开扇柴门，临水老渔闲坐。
疏影·绿阴和滋伯
作者：赵庆熺
朝代：清
体裁：词

一重窗网。认碧玻璃纸，三面屏障。不是梧桐，便是芭蕉，红亭半角都让。断无人处帘垂地，但几点、疏疏雨响。有隔花、架上鹦哥，恰好翠毛新长。最忆沙堤里外，断桥四五月，湖水新涨。密密层层，几个湾头，暗里只通双桨。伤春杜牧来何暮，已赢得、天涯惆怅。看夕阳、山外青山，又费一番浓想。
疏影·蔡木龛丈庭中有翠云草，徵诗盈卷，复索倚声，因填此阕
作者：赵庆熺
朝代：清
体裁：词

绿阴如滴。在苔花疏处，深茜堪摘。栉栉斜梳，小样鱼鳞，凉烟一剪犹湿。年来南浦多离恨，想钿朵、有人抛掷。恰笑他、吹出无心，还似鬓边曾贴。最好手携鸾尾，呼龙一片种，横扫无迹。道是兰江，神女行来，有此袜罗颜色。水天环佩知何处，只满把、灵苗拾得。料此时、采药归来，补取满庭浓碧。
疏影·魏滋伯《大涤山房读书图》
作者：赵庆熺
朝代：清
体裁：词

一间老屋。在万山深处，四面皆竹。竹里开门，流水声中，有人把卷初读。琅嬛自昔偷游去，正洞口、痴龙眠熟。想书中、乱走红蟫，仙字也都盈腹。试看夕阳天外，芙蓉十二朵，朵朵寒绿。便欲将身，画里寻诗，也算片时清福。南湖此去无多路，恰笑我、未能免俗。问几时、瘦袜宽鞋，来与白云相逐。
百字令·赠徐宝幢即题其诗词集
作者：赵庆熺
朝代：清
体裁：词

仰天不语，怪无端而笑，无端而涕。杯酒未乾双剑跳，看尔悲歌斫地。锄下黄金，床前阿堵，短尽英雄气。不妨狂语，诸君浪得名耳。可怜豪竹哀丝，中年多感，坐作青毡计。斗大鹅笼愁闷煞，那得伸腰卧起。李贺心肝，刘郎髀肉，无限悲凉意。此中有恨，人生难得知己。
石湖仙·又题《花滩渔唱词稿》，并怀其楼居之胜
作者：赵庆熺
朝代：清
体裁：词

花滩渔唱。认红树溪边，天影云荡。云外结诗楼，倚楼人、悠然运想。沙鸥都熟，画半顷、凉波相让。闲放。喜此间、水竹无恙。前林几家老屋，正斜阳、当门晒网。一笛西风，吹得青山都响。酒醒阑凭，梦回月上。句如飞桨。才一晌。高歌已拍仙掌。
花非花·西湖曲
作者：赵庆熺
朝代：清
体裁：词

长桥长，断桥断。妾意深，郎情短。西湖湖水十分清，流出桃花波太软。
苏幕遮
作者：赵庆熺
朝代：清
体裁：词

玉阑干，金屈戌。帘外长廊，廊响弓弓屧。鬓影春云衫影雪。如水裙拖，幅幅相思褶。阮弦松，笙字涩。心上烧香，香上心先灭。安得返魂枝底叶。便作青虫，也褪花蝴蝶。
苏幕遮
作者：赵庆熺
朝代：清
体裁：词

雨声多，梧叶坠。点点相思，点点相思泪。贫里相如秋更累。得酒偏难，得酒偏难醉。鼓三通，灯一穗。入夜还愁，入夜还愁睡。四壁寒虫心叫碎。梦也全无，梦也全无谓。
苏幕遮·听雨
作者：赵庆熺
朝代：清
体裁：词

鬓丝丝，香缕缕。深院黄昏，独自和灯语。帘外东风天又雨。昨夜春归，梦也今朝去。枕衾寒，更漏数。还是芭蕉，解得侬心苦。一句一声相对诉。隔个窗纱，说到天明住。
菩萨蛮
作者：赵庆熺
朝代：清
体裁：词

回廊刚闭鹦笼锁。销金鸭子沉檀火。明月可怜宵。个人吹洞箫。夜深秋露坠。蟾影清如水。照见薄罗裳。替他身上凉。
菩萨蛮
作者：赵庆熺
朝代：清
体裁：词

条条方空丝横直。白菱花印琉璃格。六扇水潇湘。一重和合窗。窗中人影倩。窗外人微见。只自不分明。是他钗钏声。
菩萨蛮·三月二日偕华荔生晋竹湖上晚归
作者：赵庆熺
朝代：清
体裁：词

一湖水碧浓于酒。两堤环抱如梳柳。浅醉帽檐斜。满天飞雨花。轻寒偏恻恻。薄暮风犹力。花落又江南。明朝三月三。
行香子·冬夜
作者：赵庆熺
朝代：清
体裁：词

下了帘旌，掩了灯屏。拥红炉、小坐调笙。十三银字，一一春莺。看天如水、人如玉、月如冰。兔魄刚明，兽焰初停。满窗儿、梅影低横。丝丝风细，笼袖寒生。正烛三枝，香三炷，漏三更。
醉太平·湖上
作者：赵庆熺
朝代：清
体裁：词

花香水香。风凉雨凉。青荷叶不多长。覆鸳鸯一双。桥西碧窗。桥南画廊。绿阴阴里红墙。是谁家女郎。
金缕曲
作者：赵庆熺
朝代：清
体裁：词

一样伤心惯。月明中，南来乌鹊，楚天飞倦。身是湘江斑竹子，点点泪珠成串。曾熟读、离骚一卷。王谢才名休浪许，怕旧家门第沧桑换。为君语，定肠断。穷途爱结悲秋伴。尽无聊、兰啼蕙泣，花笺洒满。消尽少年豪荡气，此意有谁情愿。便化作、石人都软。流水琴材君绝妙，遇中郎、定识桐枝爨。焦尾恨，且休怨。
金缕曲 其一 亡友陈小鲁一窗秋影盦词集
作者：赵庆熺
朝代：清
体裁：词

一睡中山觉。醉刘伶、荷锄埋我，请公无吊。名士眼前尘污面，且向夜台笑倒。原不算，聪明误了。呕出心肝拼死殉，是何人、手段伸长爪。归去矣，玉楼召。可怜笔阵千人扫。奈何他、古今常例，词场纱帽。传与不传原偶耳，传者岂皆绝调。只达士、付之一笑。如此奇才偏抹煞，想天涯、埋没知多少。布衣耳，有谁晓。
金缕曲 其一 药阶桂舟叔客醴陵书后附寄
作者：赵庆熺
朝代：清
体裁：词

又近中秋矣。向青天，可怜负却，团团月子。丛桂小山花已发，眼底人俱千里。引无数、别离滋味。燕子飞来飞又去，认条条、古巷红灯谜。去年事，我犹记。故园无恙西风里。总负他、六桥烟柳，花天酒地。愁煞阿咸空四壁，难把家常话起。只报道、平安而已。弹铗不堪重乞食，走天涯、又乏江湖技。诗酒耳，问何济。
金缕曲 其三 药阶桂舟叔客醴陵书后附寄
作者：赵庆熺
朝代：清
体裁：词

楚地皆奇妙。数行程、某山某水，想曾游到。水驿篷窗山驿店，受尽星霜多少。闲指点、黄陵之庙。可有鹧鸪啼庙里，说声声、不若归来好。飘泊意，感同调。苍茫落日青天小。望城头、咿咿画角，一丝红照。客路加餐须稳健，且吃黄粱饭饱。切莫向、西风懊恼。记取春江三月浪，把桃花、归买湘波棹。人聚散，似飞鸟。
金缕曲 其二 亡友陈小鲁《一窗秋影盦词集》
作者：赵庆熺
朝代：清
体裁：词

咄咄青天怪。怪天公，聪明懵懂，一般看待。处仲唾壶成底事，如意铁都敲坏。此公死、诸君大快。落拓江湖年少侣，只君先了结文魔债。作仙佛，永无碍。雨声灯影魂何在。还记他、偏衫醉帽，狂奴故态。满纸白描秋水影，落笔山林气慨。在秦柳、苏辛之外。不少旗亭同赌酒，奈词坛从此无君派。眼中泪，为谁洒。
金缕曲 其二 药阶桂舟叔客醴陵书后附寄
作者：赵庆熺
朝代：清
体裁：词

欲向秋风哭。叹人生、胸填块垒，酒浇不落。棋子从头成错著，不合苦将书读。把多少、心肠束缚。一树紫藤花馆里，十年前、同剪西窗烛。思往事，两眉蹙。当时曾谱离骚曲。有几篇、红兰碧杜，何堪三复。楚北楚南同作客，一样风尘鱼鹿。况此去、两人重复。真个竹林传雅号，算黄冈竹又湘潭竹。新旧句，大家续。
金缕曲·《孤山探梅图》
作者：赵庆熺
朝代：清
体裁：词

欲向青山问。问青山、白云多处，几番春信。著意寻春春尚浅，侵晓薄寒能忍。又早是、段家桥近。流水无言人影悄，但盘空扑雪鸦成阵。还只恐，北风紧。打门仙鹤曾相认。剩枝头、夜来残月，半钩黄晕。石古林深烟磴滑，一路鞋痕细印。浑不管、苍苔立损。我欲此间横玉笛，把万花、吹暖都开尽。林处士，料应肯。
金缕曲·《镜眉关雪图》题吴梅梁太史尊人遗帧
作者：赵庆熺
朝代：清
体裁：词

一片银云湿。记当时、鞭丝帽影，马蹄得得。万缕千丝都不见，只见太行山色。且莫问、春风消息。琼屑洒空飞不住，扑征衫、还道杨花白。曾听到，玉门笛。家乡万里程程隔。有弯环、鉴湖一曲，垂条似织。回首若耶溪畔路，溪水鱼鳞自碧。怕镜里、眉痕非昔。二十年来人事换，向画图、重认陶彭泽。归去好，渭城客。
金缕曲·东坡先生元符砚拓本为岭南黄蓉石题
作者：赵庆熺
朝代：清
体裁：词

片石摩挲久。记当时、桄榔庵内，宝同尊卣。割取龙岩云一朵，洗尽纤瑕宿垢。浑不是、涵星凤咮。食芋著书非易事，望琼楼玉宇空回首。鹦鹆眼，泪痕溜。铭词玺篆应俱寿。七百年、枯棋小劫，圭棱依旧。想到松烟挥洒日，常置先生座右。在磨蠍、宫中磨透。不少西山柔脆质，党人碑、枉自刊元祐。希世物，仗君守。
金缕曲·今夜
作者：赵庆熺
朝代：清
体裁：词

今夜仍无梦。冷红蕤、枕函如水，但和愁共。绡帐一层张薄雾，灯影丝丝迸缝。觉帐外、玉炉烟重。安得蘅芜香在手，便浓烧心字成何用。银鸭睡，绣衾拥。迢迢挨过清宵永。数铜壶、不多几刻，寺钟应动。帘外五更风渐紧，想是酿寒催冻。早一阵、雨声相送。不恨梧桐先作响，恨梧桐原是侬亲种。心上事，酒俱涌。
金缕曲·其一
作者：赵庆熺
朝代：清
体裁：词

春色今年又。怪无端、东风多事，绿波吹皱。眼底桃花都不见，但见枝枝杨柳。忽忆到、别离时候。蜡屐雨声催不止，两三杯、上马河桥酒。君欲去，掉头走。黄沙射猎然乎否。误人生、少年侠气，儒冠依旧。门外雷声车似水，多少公卿拍手。中有个、书生两袖。我亦青衫真困绝，病毛锥、聊代谈天口。君击筑，我敲缶。
金缕曲·其三
作者：赵庆熺
朝代：清
体裁：词

且莫悲潦倒。走穷途、嗣宗狂哭，士龙狂笑。名士风流无不可，管甚寒毡破帽。终不似、怨秋虫鸟。拔剑出鞘君试舞，冷芙蓉、脱手双丸跳。龙破壁，大声啸。仙居见说瑶台好。又何须、豪情盛气，一番草草。天上罡风吹十面，星斗总能扪到。尽炼起、药炉丹灶。炼出文通生花笔，便千人、也作寻常扫。馀咳唾，惠同调。
金缕曲·其二
作者：赵庆熺
朝代：清
体裁：词

风雨鸡鸣夜。忽挑灯、枕书而卧，庄周蝶化。一路邯郸都梦到，看遍长安车马。却待要、与君閒话。无奈窗纱关不住，一声声、雨点芭蕉打。书未尽，废然罢。思君此夕燕台下。问何人、空群肯顾，黄金置价。误我天涯曾作客，提起旧游还怕。只采得、蘅兰满把。豪气全消还跌宕，便淮阴、也待钻人胯。声咄咄，向空写。
金缕曲·徐问渠《六桥草堂图册》
作者：赵庆熺
朝代：清
体裁：词

玛瑙坡前路。认虹桥、高低十里，亭台无数。落日荒荒红不语，只照长廊短庑。指断碣、重来摩抚。南宋衣冠何处是，算六陵、并少冬青树。高隐士，自千古。好山依旧青当户。想深宵、月明人静，水仙歌舞。我有先人祠宇在，恰对梅花古墓。料寒食、清明逢汝。桐帽棕鞋须结社，愿他年、分作湖山主。图画里，可容补。
金缕曲·林秋园《二十四桥醉月图》
作者：赵庆熺
朝代：清
体裁：词

十里珠帘路。最风流、玉箫夜夜，玉人处处。身是三生狂杜牧，醉倒青尊几度。料唱遍、竹西乐府。豆蔻梢头春二月，问芳名、可记烟花簿。能几个，好眉妩。荒台一片琼花土。说当时、鸦锄耕出，宝钗双股。依旧雷塘风雨夕，闪闪凉萤无数。谁解照、宫中歌舞。江水自流儿女怨，只嫦娥、天上圆如故。明镜里，自千古。
长相思·湖上春暮
作者：赵庆熺
朝代：清
体裁：词

苏公堤。白公堤。十里亭台高复低。断桥流水西。鹧鸪啼。杜鹃啼。楼外斜阳一酒旗。杨花不住飞。
陌上花
作者：赵庆熺
朝代：清
体裁：词

西风画角荒城，吹上满天霜气。远水斜阳，红到乱山无际。楼台一味销魂色，翠袖有人寒倚。料珠帘半卷，断愁如我，百端难理。向关河走马，飘零长剑，旧梦凄凉空记。便作黄花，瘦也问谁提起。年来多少无名泪，何处生绡缄寄。但青衫，幅幅啼痕印满，湖波不洗。
陌上花·病中春去有感
作者：赵庆熺
朝代：清
体裁：词

流光去也，斜阳红处，一丝留定。草断虹桥，前度踏青心冷。东风吹得松无力，不把柳花团紧。但湖楼四面，阴阴飞絮，绿烟低暝。忆年来纵酒，罗衣才试，便有画船鸥订。旧梦重寻，一树熟梅黄尽。行云逝水知何意，谁教惜春人病。下帘钩，燕子雕梁不语，日高昼静。
风蝶令·夏闺
作者：赵庆熺
朝代：清
体裁：词

两黛弯眉叶，双红印枕文。醒来一晌整罗裙。蓦向碧梧桐下自开门。昼院吟蝉静，香炉宝鸭温。如今天也怕销魂。却怎日长不肯作黄昏。
风蝶令·独酌图
作者：赵庆熺
朝代：清
体裁：词

小院清于水，凉云薄似罗。鳞鳞红叠玉缸波。如此良宵不饮待如何。浅醉科头坐，高吟拍掌歌。天边有个醒姮娥。笑道书生酒力也无多。
高阳台
作者：赵庆熺
朝代：清
体裁：词

明白梨花，昏黄杨柳，生来都会魂销。如雪如丝，一般各度春宵。重门深闭葳蕤锁，只相思、梦不关牢。漏迢迢。醒也今朝，睡也今朝。铜槃尚记承红泪，记封题罗帕，湿裹鲛绡。愁煞双鳞，何曾信息如潮。人间容易裴航老，盼云英、目断蓝桥。尽无聊。酒尽三杯，烛换三条。
高阳台·《停琴伫月图》
作者：赵庆熺
朝代：清
体裁：词

心篆初烧，丁帘试卷，一灯掩过山屏。古锦囊空，玉琴膝上斜横。碧梧桐院阑干曲，理冰丝、还自消停。看青天，几片微云，几点疏星。高山流水知何意，除广寒仙府，不许人听。难道今宵，嫦娥还未妆成。银河不动风如剪，渐瑶阶、白露泠泠。再沉吟，蛤粉墙西，一晕初生。
高阳台·夜雨不寐
作者：赵庆熺
朝代：清
体裁：词

细咽风砧，缓敲檐铁，无端作出声声。透薄窗纱，偏生不肯天明。芭蕉自说凄凉语，又何尝、必要人听。奈多情。到此魂销，入耳偏清。衫边记起斑斑泪，记秋江夜泊，枕上潮生。一样无聊，乌篷换了青灯。常时惯说侬多梦，恁今宵、作也难成。一更更。容易教人，候到鸡鸣。
高阳台·无锡华竹楼于凤凰山麓民家得牙牌一面，背刻荔枝，纹面镌宋词《玉楼春》，其上字画明劲，决为南宋宫禁物，因偕汪小米、晋竹、滋伯同赋
作者：赵庆熺
朝代：清
体裁：词

细字蚕眠，断纹犀裂，深黄晕透鹅脂。一片文牙，何人手刻乌丝。东风荔子年华好，要宜男、翠叶青枝。最分明，两面圭棱，两朵灵芝。自从凤辇宸游少，有遗钿坠佩，散落琼墀。春去春来，知他是否宫词。迢迢禁苑葳蕤锁，料当年、曾系金匙。易销魂，结子同心，翠袖携时。
高阳台·渡河后寄家书有作
作者：赵庆熺
朝代：清
体裁：词

鼠影窥灯，鸡声叫月，马蹄催送征轮。才渡黄河，梦儿也阻三分。春宵寒暖凭谁问，况霜华、满地如银。得知他，烛烬香销，几个黄昏。来时只说长安远，便长安不远，说总销魂。一月程途，今宵已过三旬。平生烂醉浑閒事，到天涯、薄酒难醺。可怜人，我盼云鸿，卿盼波鳞。
鹊桥仙·夏闺
作者：赵庆熺
朝代：清
体裁：词

愔愔庭院，沉沉帘幕，坐到黄昏无那。玉炉片脑已都消，刚剩得、一星儿火。蛾灯剔罢，蚊橱掩却，斜扣金诃待卧。恰愁夜短梦偏长，含笑约、檀郎分作。
鹊桥仙·秋荷
作者：赵庆熺
朝代：清
体裁：词

一宵儿雨，一宵儿露，不管红衣凉死。晓来秋水照明妆，已换了、当时梳洗。丝还相结，心还带苦，到老依然并蒂。累他扶病立西风，多分那、鸳鸯不是。
鹊桥仙·重阳
作者：赵庆熺
朝代：清
体裁：词

一溪野水，满山落叶，晓郭寒烟初透。前宵风雨昨宵阴，才画出、今朝重九。红萸结佩，乌菱佐盏，独自浅斟杯酒。黄花瘦总似当年，算我比、当年还瘦。
鹧鸪天
作者：赵庆熺
朝代：清
体裁：词

小字桃根姊妹传。轻舟如叶载团圞。眉边山色愁双晕，眼底潮痕酒一圈。风侧侧，月圆圆。两枝飞桨渡头船。曲终杨柳红桥路，过尽青溪几个湾。
山阳城下吊淮阴侯
作者：赵廷恺
朝代：清

漂母哀而生，吕后诬以死。英雄自有命，何关两女子。
江亭晚眺
作者：赵廷恺
朝代：清

愁云向晚绕荒台，历历斜阳倒影开。红叶似花沿岸发，青山如郭抱江来。谁怜野客狂兼醉，自向秋风去复回。世路几多穷达感，但登临处且衔杯。
舟中望衡岳
作者：赵廷恺
朝代：清

峰起祝融高，群山汇水朝。天垣归北极，地脉走南条。叶落湘帆转，云开楚焰消。钟声惊过雁，秋影上层霄。
晓发樟树镇
作者：赵廷枢
朝代：清

未晓舟师起，鸣榔枕上闻。岸风吹淅沥，川日散氤氲。野水多于地，江帆半入云。缁尘吾已厌，骋目息劳筋。
寿王一如明经七十
作者：赵廷赓
朝代：清

灵椿闻说八千春，南极腾辉岳降神。黄发于今尚有旧，白头夙约果如新。文宗大雅扶轮手，品绝微瑕执玉身。愧我长君差一日，末光愿附蠖求伸。
岁丁丑曾步韵寿一如王君七十，意有未尽，复成五古一首
作者：赵廷赓
朝代：清

我续古稀吟，不尚谀词贡。先生松鹤姿，秉质尤厚重。肇锡鸿逵爻，爰居为粪巷。老宿仰经师，文史殊足用。桃李盈门墙，济济英才众。衣钵盛流传，群钦铸颜孔。清况谱茶经，旗枪分雅供。优游乐天真，知己日过从。忆昔小蓬莱，叨陪鲤对共。五十馀载间，仆未解尘鞚。羡君乐齐眉，更有谢家凤。兰玉森庭前，含饴孙载弄。天伦乐事多，颐养福天种。即此卜遐龄，聊代椒花颂。
山行即事
作者：赵开心
朝代：清
体裁：五言律诗

历遍崎岖径，峰峦总不群。马惊穿涧水，树款宿山云。怪鸟名难识，幽花路未分。隔溪樵子唱，一曲远先闻。
暮春吴园次招同石仲生戴沧州龚芝麓集吴船
作者：赵开心
朝代：清
体裁：七言律诗

不涉风波似隐沦，岸桴今共集贤宾。花飞婪尾知春晚，雪上须眉信老真。几日欲陈休致疏，百年难得称心人。论交渐觉晨星尽，慷慨杯中不计巡。
夏夜即事
作者：赵录缜
朝代：清

空濛香雾合，人立小斜廊。顿觉罗衣薄，微微生夜凉。流萤度水阁，冷露下莲房。何处箫声咽，哀音一断肠。
有感
作者：赵录缜
朝代：清

皎皎旧时月，照我前庭除。天地同一色，悲欢境各殊。忆昔兄妹四，谈笑共宴居。此景不易得，思之竟何如。两兄宦京国，秋风思莼鲈。仲兄成永诀，忽忽七载馀。死别求梦寐，生离凭雁鱼。百感填膺满，拈毫苦难书。伤哉闺中子，日与愁病俱。耿耿不能寝，风露沾衣裾。
秋日卧病焚香礼佛甚萧寥也成四韵
作者：赵录缜
朝代：清

渐觉流光暮，萧条倍惨然。秋心最摇落，病骨况缠绵。奉佛三生石，焚香一缕烟。药炉伴禅榻，消尽菊花天。
雨夜读楚辞
作者：赵录缜
朝代：清

破闷无憀读《楚辞》，愁心宛转病支离。自怜已抱秋情绪，况复深宵夜雨时。
题绿窗诗草
作者：赵录缜
朝代：清

兰心蕙质雪为姿，意气横飞足振奇。忧国如焚托讽谕，蛾眉真个愧须眉。
骤雨忽霁星月娟朗徙倚庭除即景赋怀
作者：赵录缜
朝代：清

蒸人烦暑郁中庭，参差树影清蝉鸣。晚云忽压雷声起，雨势倒挟沧溟倾。微风袅袅吹银河，明月盈盈扬素波。碧天澄鲜靓如洗，谁倚高楼发浩歌。
三垣洞
作者：赵彦伦
朝代：清
体裁：五言律诗

何代留仙洞，奔腾撼急泷。悬崖支断板，古佛坐寒江。僧定天垂屋，山穷石斫窗。攀萝归路滑，回首认经幢。
夜泊
作者：赵彦伦
朝代：清
体裁：五言律诗

夜泊近湖口，荒寒旅次稀。鸟衔山月上，牛带晚禾归。溪远空罾设，村孤瘦木围。暮投云际宿，清磬响岩扉。
浮槎寺
作者：赵彦伦
朝代：清
体裁：五言律诗

琳宫今寂寞，仙鼠戏承尘。老木拳新耳，荒烟种野燐。掬泉搜石乳，乞火向山邻。前辈留诗碣，摩挲一怆神。
过友人村庄
作者：赵彦伦
朝代：清
体裁：七言律诗

隔篱村犬吠行车，来访柴门处士家。风有闲情团柳絮，春留本色在梨花。青山红粉人将隐，白酒黄鸡愿已奢。十载买邻曾有约，劳君指点话桑麻。
野行
作者：赵彦伦
朝代：清
体裁：五言律诗

路绕溪桥滑，春流正解冰。泉推山石下，风挟爨烟升。新历农功早，残年酒价增。已知归路近，闲话过邻僧。
晚至坊前村
作者：赵德懋
朝代：清

望里一孤楼，依稀认旧游。云霞迷远树，风露接清秋。入室人何在，临溪水自流。挑镫宵不寐，虫语助悲秋。
画卦台怀古
作者：赵德懋
朝代：清

汉相屯兵处，荒凉画卦台。河声从北转，山色自西来。上下乾坤定，阴阳日月开。指挥通八阵，遗迹没苍苔。
哭向若弟·其一
作者：赵心芝
朝代：清
体裁：七言绝句

苦雨凄风蓦面狂，荆花顿折一枝芳。而今长罢悽怆日，秉烛何人话对床。
哭向若弟·其三
作者：赵心芝
朝代：清
体裁：七言绝句

二十余年了此生，轻尘弱草太无情。伤心最是灵前殿，白发高堂儿一声。
哭向若弟·其二
作者：赵心芝
朝代：清
体裁：七言绝句

当年分手各奔波，十载金阊一霎过。我为从师君作客，半生兄弟别离多。
哭向若弟·其四
作者：赵心芝
朝代：清
体裁：七言绝句

春草池塘擅妙才，一朝千古最堪哀。夜深只恨当窗月，不送幽魂入梦来。
秋日过亡弟墓下不胜悲感用坡公狱中别子由韵再哭二首·其一
作者：赵心芝
朝代：清
体裁：七言律诗

麦饼同携记暮春，西风衰草葬君身。眼前遗恨全交我，局外残棋转累人。想到池塘真是梦，吟余华萼更伤神。何时再共姜郎被，难卜他生未了因。
秋日过亡弟墓下不胜悲感用坡公狱中别子由韵再哭二首·其二
作者：赵心芝
朝代：清
体裁：七言律诗

白云渺渺草凄凄，孤雁声寒羽翼低。何日得归丁令鹤，几时曾梦谢安鸡。衣衿旧线怜慈母，泪渍新痕苦寡妻。身世定知君不舍，他年冢树向应西。
酉冬解馆留别在田先生大兄并寿六十·其一
作者：赵心芝
朝代：清
体裁：七言律诗

无多才调学谈经，弹指韶光几易星。六秩羡君头尚黑，三年待我眼偏青。人忘尔汝情难舍，语到分离记不停。尤喜元方身正健，岁寒松柏一般形。
酉冬解馆留别在田先生大兄并寿六十·其三
作者：赵心芝
朝代：清
体裁：七言律诗

阶前兰玉挺枝枝，叙到天伦乐可知。甲子已周还奉母，束身常守每扶儿。妻高挽鹿甘偕隐，妇善调羹愿独持。料得明年春正暖，如闻齐祝酒盈卮。
酉冬解馆留别在田先生大兄并寿六十·其二
作者：赵心芝
朝代：清
体裁：七言律诗

不贪名利混风尘，抱膝长吟春复春。黄菊惯栽彭泽径，紫芝宛对鲁山人。幸逢尧舜勋华运，棐遂巢由高尚身。称得秫田三十亩，何须羡彼避秦民。
酉冬解馆留别在田先生大兄并寿六十·其四
作者：赵心芝
朝代：清
体裁：七言律诗

此身已是地行仙，何必昌阳始引年。满架图书古邹鲁，几竿花竹小林泉。鸿文教子承先哲，鸡黍留宾启后贤。试看蟠桃高会上，谁云五福尚无全。
华严庵
作者：赵念曾
朝代：清

饭罢下高阁，寻幽临水扉。石间乱流出，树里一僧归。山鸟怡人耳，池花沾客衣。那罗岩窟畔，徙倚恋清晖。
月夜独步
作者：赵念曾
朝代：清

凉夜泠泠露气清，疏帘竹簟月三更。满庭树影无人语，惟有虫声草际鸣。
七夕宿亦园作
作者：赵怀玉
朝代：清

名园岂办浃旬游，踪迹无端天意留。乞巧已孤初上月，曝衣空闭最高楼。一镫寒破三更梦，众壑喧争百道流。恨杀朝来洗车雨，不教回脚渡牵牛。
九阳道院
作者：赵怀玉
朝代：清

剥啄叩玄关，山深接太古。道人不能言，对客貌朴鲁。引我登危梯，高下共一俯。秋色上须眉，尘心断钟鼓。嗟彼城市人，扰扰竟何补。
兴善寺
作者：赵怀玉
朝代：清

入秋一月雨，病客兴萧索。今日趁新晴，肩舆出南郭。入言兴善寺，地胜可栖托。扶童恣眺览，果使心眼扩。清阴竹树纷，秋色丹黄错。槿亦暂敷荣，桂犹迟破萼。山僧意殊厚，续有重阳约。且吃赵州茶，胜尝康子药。顿教万缘空，肯受六根缚。何当驱病魔，重理双芒屩。
千尺雪歌
作者：赵怀玉
朝代：清

支硎右转峰高攒，峦光如画侵眉端。中有元精在山骨，六丁呵护谁相残。凡夫处士真健者，斫削不使形神完。手提刚斧向出截，砉然天地开奇观。神灵骇走造化泄，银河泻出流人间。青天飞雨夏飞雪，无风不断声潺潺。萧然冷色上须鬓，到此始信山称寒。匡庐面目安可识，余波往往惊尘寰。嗟我衣尘满十斛，枕流洗耳缘终悭。何当更招听雪伴，疏帘清簟过经年。
南园
作者：赵怀玉
朝代：清

南园经岁别，秋到一徘徊。野水随潮涨，孤花背客开。乍欣残暑退，刚被夕阳催。旧侣都星散，萧然独往来。
历游三山大悲诸刹
作者：赵怀玉
朝代：清

经秋懒出门，一日遍诸寺。野衲颇逢迎，精蓝工位置。情随陟境改，气觉与时异。山茶开覆檐，海棠红照地。无泉不琮琤，有石皆诡秘。客先吾每缓，此取彼或弃。偶因煮茶留，略等逢场戏。如行山阴道，如读《洛阳记》。
寇莱公墓
作者：赵怀玉
朝代：清

一战能收河北兵，前星亦赖片言明。大臣曾定宫中策，天子偏羞城下盟。传读霍光心本悟，雠忘丁谓气何平。道旁枯竹犹重活，何怪坟前宰树荣。
寒食雨中独过法源寺
作者：赵怀玉
朝代：清

微雨初停萧寺车，高轩乘兴过谁家。东风连日颠狂甚，未到清明已落花。
小楼新辟西窗雪后坐眺
作者：赵怀玉
朝代：清

宅北有小楼，墙高与楼齐。偶逢阴晦日，几令晨昏迷。其东亦峻垣，瞻眺宜于西。命工筑为窦，因方恰如圭。明收二曜入，远可万象稽。昨宵朔风紧，飞霙遍前堤。晓起试纵目，如向瑶台跻。屋舍互隐现，盐絮纷端倪。林雾散复聚，炊烟飏还低。犬噤不得吠，鸟宿难为啼。门谁闭洛阳，舟孰访剡溪。此时何以遣，赖有壶榼携。体物命阿胡，劝釂惟鸿妻。倚窗恣啸傲，被褐失冷凄。但求双膝容，遑计广厦栖。醉乡信堪隐，俗客无繇挤。陶陶永日夕，屑屑忘筌蹄。渐觉檐溜歇，残雪消为泥。
归途二十里渡浑河登石径山遇雨
作者：赵怀玉
朝代：清

回头别群山，西望尽碧空。岂知青未了，山色忽向东。巃嵷邈双阙，詄荡开九重。林枯少栖鹘，洞累疑藏蜂。虚无想金阁，黯淡留铜容。遗经署元和，高爵奓卢龙。能邀定州殁，始信大觉功。至今来游客，证古名犹蒙。徐开荆枳地，力陟陂陀峰。下临駴无地，上瞩愁近穹。桑乾塞外来，至此势更雄。飞声撼诸天，一听三日聋。塔孤势疑动，客惧不敢从。前山雨欲集，归路云已封。不辞沾衣湿，藉慰久旱衷。
晓过罗喉岭行十余里憩潭柘
作者：赵怀玉
朝代：清

山晓日未高，白云围似帐。花明乱残月，十里同一望。蓝舆陟崇岭，人面森列嶂。忽然青苍开，金碧落天上。不见柘千章，犹余松十丈。碑留明昌刻，寺溯嘉福创。泛觞随波流，折竹引泉漾。风来殿鸱翔，钟动箧蛇放。遗踪半泯没，过客犹想像。凭高俯杰阁，陡觉心眼畅。一拳峙中央，九峰互环向。日光亭午低，石色不肯让。闲房昼如年，坐卧空色相。山僧谓余劳，早具伊蒲饷。
晚步白云渡
作者：赵怀玉
朝代：清

野色苍然来，徘徊日云暮。人生几两屐，同辈此间步。远火细明楼，昏鸦乱归树。结庐在前溪，十年老蟫蠹。溪上白云深，笑指吾家住。颇无车马喧，雅有朋交素。卬须期共济，利涉问前路。结网亦何心，褰裳自洄溯。待月月未升，清风起官渡。
朱程两丈招饮陶然亭
作者：赵怀玉
朝代：清

日下城西路，重来十二年。荻花寒作絮，山色远如烟。客尽东南美，亭当城市偏。萧萧一番雨，人外此翛然。
林屋洞
作者：赵怀玉
朝代：清

湖宽地肺通，土裂山腹厚。初犹龛可容，渐觉釜低覆。蛇行辞杖策，蚁伏嫌襟袖。惊霆左右转，骇石首尾斗。阴阳异旱潦，明闇杂昏昼。扑炬起蛰禽，内迹閟阴兽。金庭企灵威，石函虚篆籀。始疑造化泄，转怍心志陋。奇游傥可续，敢惜疲躯复。
次孙渊如自历下之官兖州道中即事韵
作者：赵怀玉
朝代：清
体裁：七言律诗

衡门雪后少尘喧，有客书来正岁寒。行部又添新得句，趋庭却喜乍迁官。桑经注好关心读，鲁国山多放眼看。作宦尽如君快意，争教人不想弹冠。
游永济寺
作者：赵怀玉
朝代：清

重溯游踪卅载更，恰来初地认题名。暗泉时向岩前滴，老树都从石罅生。僧俗那能离世障，花残犹自媚春晴。忘情我羡娑罗子，红豆空劳泪结成。
由岫云寺后登山行四里至龙潭
作者：赵怀玉
朝代：清

流泉不知处，但觉声在耳。稍盘过上方，泉出绕屐齿。澄潭如洗盆，一泓长见底。曾闻故老传，潭实今寺址。神龙喜听法，风雨向夕徙。小亭峙其旁，周遭遍桃李。沾衣湿苍翠，映面半红紫。晴烘午云热，明濯暮霞绮。山僧汲泉烹，茗碗颇能理。经春未见花，偶乐可忘死。下岭仰见星，烟昏寺钟起。
登莫釐峰顶
作者：赵怀玉
朝代：清

晨风湖上来，吹雨过林麓。孤筇上崇冈，长啸振虚谷。乾坤渺一身，吴越送双目。水云明晦异，原渚高下复。声稀禽雀喧，气盛鱼龙族。历历吴兴帆，依依阳羡木。登高后重九，涉胜悔不夙。胥母追昼游，莫釐企前躅。何当浣缁尘，山椒结茅屋。
白鹤道院
作者：赵怀玉
朝代：清

犬声出深林，一径白云冷。残桂散余芬，高松澄远景。到此澹忘归，邈焉众虑屏。绝涧起秋声，寒潭发深省。野鹤招不来，夕阳上西岭。
破山游兴福寺
作者：赵怀玉
朝代：清

破山末破碎，雨过色逾显。奔泉赴高下，霜树杂深浅。肩舆过精蓝，蹑屐陟径岘。宅因郴州舍，教溯萧氏阐。雷篆失谢仙，幢书剥陆展。四僧荒草埋，双塔浮云卷。救虎事已遥，斗龙迹犹辨。传闻明中叶，倭警废兵燹。岂知历劫后，不碍诸佛选。潭影与岚光，长随法轮转。
磨盘山
作者：赵怀玉
朝代：清

入山疑无门，到口势忽束。稍进偶夷坦，徐行仍缭曲。迟同蚁旋磨，捷异猱升木。转岂止七盘，至非能一蹴。画真壁上观，地讶壶中缩。云罅日微逗，雨余树新沐。回头旧路失，身已山之麓。
秋日过徐大斋头留赋
作者：赵怀玉
朝代：清

难得晨星合，相看各倦游。好闲缘少贱，多病畏深秋。残照林初暝，虚庭草自幽。南州风义远，竟日为君留。
立夏后二日伍尧侍讲招游极乐诸寺饭万泉庄复过圣化寺小憩而归即次原韵
作者：赵怀玉
朝代：清

郊行西复西，弥望山色秀。新霁酿薄阴，朝晖出未透。良朋颇契阔，是日各奔凑。花事盛精蓝，茶烟飏清昼。聊追方外游，藉洗胸次陋。世网苦羁绁，私心殊剌谬。侍讲扶大雅，所集皆名人。哺啜亦风流，周旋多率真。且为偷闲客，谁证不坏身。惊心斗转已，瞥眼参与辰。谷风飘习习，池水生粼粼。韶华去未久，伤别兼伤春。言访丹棱沜，车停似舟泊。安得渔钓终，尽解情爱缚。聚谈互出奇，有酒独亦乐。藤阴绿渐浓，楸花红不落。名泉二十八，一一费疏凿。傥许遂重游，宁辞趁双脚。圣化接万泉，清净隔尘土。天风飒然来，云黑势欲雨。长河波浪阔，绝巘松杉舞。已收台池胜，遂以原野补。客懒或未从，境幽当远取。惟嫌文字习，面壁愧初祖。
立夏后二日伍尧侍讲招游极乐诸寺饭万泉庄复过圣化寺小憩而归即次原韵·其一
作者：赵怀玉
朝代：清

郊行西复西，弥望山色秀。新霁酿薄阴，朝晖出未透。良朋颇契阔，是日各奔凑。花事盛精蓝，茶烟飏清昼。聊追方外游，藉洗胸次陋。世网苦羁绁，私心殊剌谬。
立夏后二日伍尧侍讲招游极乐诸寺饭万泉庄复过圣化寺小憩而归即次原韵·其三
作者：赵怀玉
朝代：清

言访丹棱沜，车停似舟泊。安得渔钓终，尽解情爱缚。聚谈互出奇，有酒独亦乐。藤阴绿渐浓，楸花红不落。名泉二十八，一一费疏凿。傥许遂重游，宁辞趁双脚。
立夏后二日伍尧侍讲招游极乐诸寺饭万泉庄复过圣化寺小憩而归即次原韵·其二
作者：赵怀玉
朝代：清

侍讲扶大雅，所集皆名人。哺啜亦风流，周旋多率真。且为偷闲客，谁证不坏身。惊心斗转已，瞥眼参与辰。谷风飘习习，池水生粼粼。韶华去未久，伤别兼伤春。
立夏后二日伍尧侍讲招游极乐诸寺饭万泉庄复过圣化寺小憩而归即次原韵·其四
作者：赵怀玉
朝代：清

圣化接万泉，清净隔尘土。天风飒然来，云黑势欲雨。长河波浪阔，绝巘松杉舞。已收台池胜，遂以原野补。客懒或未从，境幽当远取。惟嫌文字习，面壁愧初祖。
送管大
作者：赵怀玉
朝代：清

忆昔倾盖时，相逢已嫌暮。怜才亮予戆，起嫉由众嫭。挟策走风尘，流光换霜露。君今已三黜，我亦迟一顾。朅来聚江乡，飞觞更敲句。说诗薄三唐，探书穷四库。张胆破然疑，拓胸藏掌故。何期忽分张，离合诚有数。分手复踟蹰，垂杨暗歧路。浅草换野色，娇禽弄好音。东风逐愁来，暗与离怀侵。游子赋远役，慷慨奏长吟。何如渐离筑，敦奏中散琴。班马鸣萧萧，落日关城阴。欲识情寄处，桃花潭水深。作客苦踽凉，良朋即眷属。之子有同舟，谊本如推毂。村店昼倾醪，篷窗夜刻烛。峨峨铁瓮城，隔江峙浮玉。胜侣几流连，春光正繁缛。诗酒总关心，山川供极目。后夜互相思，孤帆何处宿。取德歌采葑，攻玉他山石。羡君特达器，顾许武夫质。雄飞空企温，解摈嗟同壹。此意只自怡，甘为不知绌。行踪既已乖，肝胆向谁述。局趣愧辕驹，见闻嗟裈虱。但保利断金，要终允贞吉。
送管大·其一
作者：赵怀玉
朝代：清

忆昔倾盖时，相逢已嫌暮。怜才亮予戆，起嫉由众嫭。挟策走风尘，流光换霜露。君今已三黜，我亦迟一顾。朅来聚江乡，飞觞更敲句。说诗薄三唐，探书穷四库。张胆破然疑，拓胸藏掌故。何期忽分张，离合诚有数。分手复踟蹰，垂杨暗歧路。
送管大·其三
作者：赵怀玉
朝代：清

作客苦踽凉，良朋即眷属。之子有同舟，谊本如推毂。村店昼倾醪，篷窗夜刻烛。峨峨铁瓮城，隔江峙浮玉。胜侣几流连，春光正繁缛。诗酒总关心，山川供极目。后夜互相思，孤帆何处宿。
送管大·其二
作者：赵怀玉
朝代：清

浅草换野色，娇禽弄好音。东风逐愁来，暗与离怀侵。游子赋远役，慷慨奏长吟。何如渐离筑，敦奏中散琴。班马鸣萧萧，落日关城阴。欲识情寄处，桃花潭水深。
送管大·其五
作者：赵怀玉
朝代：清

取德歌采葑，攻玉他山石。羡君特达器，顾许武夫质。雄飞空企温，解摈嗟同壹。此意只自怡，甘为不知绌。行踪既已乖，肝胆向谁述。局趣愧辕驹，见闻嗟裈虱。但保利断金，要终允贞吉。
送管大·其四
作者：赵怀玉
朝代：清

峨峨黄金台，坦坦长安道。冠盖既纷纷，轮蹄亦扰扰。公卿多少年，所贵致身早。恣睢丞相嗔，辛苦侯门扫。枉尺虽直寻，失多补者少。不见槿有华，朝荣夕枯槁。主父五鼎食，其志在温饱。坚岂移硁硁，白应全皓皓。穷达亦偶然，荣名以为宝。
鸡鸣山歌
作者：赵怀玉
朝代：清

齐宫沈沈堕残月，阊阖初开九重阙。美人夜起理明妆，尽待君王向朝发。君王朝发石头城，香车宝马从风行。东方未瞻红日影，北郭始报天鸡声。鸡声渐稀日色曙，君王射雉前冈去。花眠柳暝不归来，别馆离宫料应住。青山雅称开朱邸，词客三千集珠履。书成鸿烈去作仙，玉轴生光蠹鱼喜。莫向胡僧认劫灰，空王那解世间哀。高筑层台缘施食，台城进食几人来。六代烟花卷帘送，繁华谁醒江南梦。玄武湖心三尺波，半作溪田野人种。
饯郝坦中北归
作者：赵思
朝代：清

挥手送君去，孤舟一水轻。野花分早暮，山气辨阴晴。别路应呼酒，残春自听莺。布帆无恙在，安稳到高城。
幽居咏怀
作者：赵思植
朝代：清

几年身住水云湾，赢得浮生日日闲。隔断俗尘青嶂外，飞来清景碧霄间。虚窗时启邀明月，高阁频登看远山。除却诗朋及酒侣，他人莫漫叩双环。
读宋史
作者：赵思植
朝代：清

驴背投间学隐沦，蕲王宁不忆君恩。忠臣业已成冤狱，大将从今合杜门。举目烽烟空怅望，一腔悲愤向谁论。归来浪迹西湖上，聊对溪山纵酒樽。
贺张百熙60寿联
作者：赵惟熙
朝代：清
体裁：联

抱不世才，为国之干；具无量福，先佛而生。
桂林抚署二堂联
作者：赵慎畛
朝代：清
体裁：联

为政不在多言，须息息从省身克己而出；当官务持大体，思事事皆民生国计所关。
题孙平叔中丞婆娑洋集
作者：赵慎畛
朝代：清

赤嵌屼嵂东瀛东，金瓯图版恢鸿濛。横海使者令肃风，诏整六师修我戎。梁溪中丞今夔龙，用作霖雨舟楫功。飞符秉节开艨艟，针经直指鲲鹿踪。笔筹寰海镜照空，元精炯炯星罗胸。高张牙纛尊威容，谈笑可却千罴熊。荷兰旧徼南北通，久披障翳疏覭髳。来往程甫三月中，峭帆瞥尔轻于鸿。纲维经纬劳匆匆，余事犹复裁诗筒。瑰玮俶诡摛掞工，光烛海日榑桑红。揽胜蒐奇谁为同，毋乃踵继玉局翁。归装一帙携示侬，如聆仙乐耳忽聪。周回旷若昭发蒙，沧溟历历收双瞳。嗟我犹扶麻中蓬，闽疆附骥疲驽从。何术调御蜃幻虹，官箴民俗省厥躬。读君新诗铿洪钟，匪等小技矜雕虫。蔼如仁言德符充，海熟番荒生计崇。睢盱谁怜穷发穷，花鬘麻达罔不恫。同心善始而一终，他山还借玉以攻。此行此诗嘉惠隆，武库岂仅军威雄。应须刻石垂苍穹，穆如作诵山甫庸。
一剪梅
作者：赵我佩
朝代：清

目断天涯去路幽。芳草沙洲。斜月蘋洲。相思情比柳丝柔。半锁春愁。半锁离愁。倒卷犀帘上玉钩。闲倚楼头。闷倚楼头。片帆影里水悠悠。朝盼归舟。暮盼归舟。
临江仙·题“无人院落图”
作者：赵我佩
朝代：清

满院苔纹青欲滴，晓来丝雨才收。茶烟轻扬绿窗幽。昼长啼鸟倦，风紧落花愁。小小回廊春寂寞，珠帘不上银钩。玉人懒起惯娇柔。生憎鹦鹉唤，斜日下妆楼。
八声甘州·中秋苦雨，寄砺轩吴门
作者：赵我佩
朝代：清

捲轻纱翠袖暖凉生，香销玉炉烟。尽灯挑红豆，秋心如醉，酒中愁边。听遍黄昏风雨，拥髻不成眠。辜负团圆节，冷落芳筵。万古有情明月，恁今宵盼断，碧海青天。怅广寒宫阙，云掩路三千。料姮娥、替人垂泪，怕晚妆、金镜向人圆。应知我、新来离别，影只堪怜。
减兰 其一 题《梦云楼词》
作者：赵我佩
朝代：清

花生梦笔。麝墨纵横新玉册。名士才华。百幅琳琅写韵纱。西泠感旧。第一魂销桥畔柳。谱入乌丝。春水当年绝妙词。
减兰 其二 题《梦云楼词》
作者：赵我佩
朝代：清

酒边弹剑。青粉旗亭红粉店。檀板新腔，十五盈盈唱谢娘。梦云千叠。纸帐罗浮飞倦蝶。玉照词人，淡到梅花韵绝尘。
减兰·寄君莲
作者：赵我佩
朝代：清

钿车人远。飞絮游丝无力绾。忆别临歧。执手相看泪满衣。韶华易老。姊妹花开春去了。珍重馀寒。料峭风前莫倚栏。
减兰·春分夜偶成
作者：赵我佩
朝代：清

更长梦短。春色平分刚一半。水样轻寒。翠袖宵来怯倚栏。乱愁如絮。无奈东风吹不去。碎雨零烟。深院梨花瘦可怜。
减兰·题《梦云楼词》
作者：赵我佩
朝代：清

花生梦笔。麝墨纵横新玉册。名士才华。百幅琳琅写韵纱。西泠感旧。第一魂销桥畔柳。谱入乌丝。春水当年绝妙词。酒边弹剑。青粉旗亭红粉店。檀板新腔，十五盈盈唱谢娘。梦云千叠。纸帐罗浮飞倦蝶。玉照词人，淡到梅花韵绝尘。
凤凰台上忆吹箫·玉扇吟题词，笛楼从叔命赋
作者：赵我佩
朝代：清

钿委金蝉，钗分紫燕，广寒月缺谁修。奈吹箫人杳，凤去秦楼。惆怅遗珍宛在，湘奁启、片玉空留。还知否，万梅花下，笛韵歌喉。鸳帱。定情扇小，记障面初逢，袖底香柔。甚蕖荷娟好，偏折双头。愁煞江天易暮，魂断处、暗雨伤秋。幽怀冷，海棠谢了，泪债难酬。
十六字令
作者：赵我佩
朝代：清

痴。情似春蚕不断丝。连环结，无计解相思。听。窗外芭蕉夜雨声。炉烟冷，酒醒梦难成。
十六字令·其一
作者：赵我佩
朝代：清

痴。情似春蚕不断丝。连环结，无计解相思。
十六字令·其二
作者：赵我佩
朝代：清

听。窗外芭蕉夜雨声。炉烟冷，酒醒梦难成。
南乡子
作者：赵我佩
朝代：清

愁锁郁金堂。懒对芙蓉晕晚妆。心事怕从眉际露，遮藏。独自寻思暗断肠。人瘦比花黄。帘卷西风冷夕阳。鹦鹉不知侬意绪，悲凉。红豆偏教啄一双。
南乡子
作者：赵我佩
朝代：清

秋意逼轻绡。香冷重衾麝霭消。怕倚熏笼思往事，魂销。梦断垂虹第四桥。人去忒无聊。门掩铜环锁寂寥。谩向妆台修尺素，迢迢。万里云罗雁字遥。
南乡子·寄采湘
作者：赵我佩
朝代：清

肠断灞陵诗。千里云山雁阵迟。记得销魂携手路，寻思。剩有河干旧柳枝。瘦骨弱难支。先觉轻寒到被池。小梦如烟飞不去，情痴。人似蚕眠十二时。
南乡子·题许芷卿蕉石词
作者：赵我佩
朝代：清

浓绿上帘钩。月地云阶感旧游。鹿梦惺忪茶梦熟，吟秋。好句都从笔底收。笑解骕骦裘。善病相如不善愁。诗酒生涯名士习，风流。醉折花枝插满头。
南歌子
作者：赵我佩
朝代：清

春雨肥红豆，秋风瘦白蘋。柳丝无力绾离情。一任漫天飞絮、送人行。落日孤帆影，荒城断角声。螺鬟如画远山青。恰似个人楼上、晚妆成。
南歌子
作者：赵我佩
朝代：清

蛛网萦回处，蚕瞑宛转时。怜伊辛苦笑伊痴。笑尔一生憔悴，为情丝。
卜算子
作者：赵我佩
朝代：清

一样风和雨，各样愁人听。楼外垂阳楼上人，同是恹恹病。低掩水文窗，莫把栏杆凭。昨夜西风今夜寒，瘦却釭花影。
卜算子
作者：赵我佩
朝代：清

密意乱如丝，别泪浓于酒。眉上青山脸际霞，多为春消瘦。记得去时言，约在梅开后。风信而今过海棠，到底归来否。
卜算子
作者：赵我佩
朝代：清

帘卷海棠风，门掩梨花雨。燕子香巢傍画梁，软语和侬絮。来也为谁来，去也由它去。秋至无情不恋家，悔煞留伊住。
台城路·湖楼晚眺
作者：赵我佩
朝代：清

一丝残照垂杨外，疏林乱钟敲暝。软玉阑边，销金帘底，烟袅药炉香凝。奁波万顷。看眉样青山，晚来妆靓。唤起圆蟾，碧天如水夜云静。良宵谁放画艇。遥闻钗钏响，微漏花影。待月窗间，临风扇小，楼上有人愁凭。罗衣靠冷。笑身似梧桐，未秋先病。凉笛惺忪，醉魂吹易醒。
台城路·秋夜不寐，有怀昔游，叠前韵
作者：赵我佩
朝代：清

玉笙吹彻无眠夜，桐阴半阶烟暝。鬓亸云松，眉弯月瘦，坐看烛花红凝。银涛万顷。正帘卷秋河，倚妆人靓。目断青鸾，星桥水冱碧空静。菱塘曾记泛艇。一肩荷露重，凉坠钗影。艳谱乌丝，香浮翠盏，绣槛宵来闲凭。鸥盟未冷。奈赢得清愁，幻成新病。梵磬圆催，甚时尘梦醒。
台城路·秋雨
作者：赵我佩
朝代：清

帘波欲浸潇湘碧，凉生半庭高树。竹飐虚廊，桐飘古甃，凄绝一声声雨。檐铃碎语。正滴破乡心，乱愁如许。听彻黄昏，玉阶潇飒几曾住。西窗又燃绛炬，忆当年话别，幽恨难诉。宝鼎香销，银屏梦醒，句起伤秋情绪。流光逝羽。怕摇落江潭，绿杨千缕。夜漏迢迢，剪灯人意苦。
台城路·辛亥秋送丽轩入都
作者：赵我佩
朝代：清

西风古道垂杨老，丝丝尽牵愁绪。角韵齐吹，笳声遍起，陡觉销魂如许。离觞漫举。怕一曲骊歌，酒醒人去。写入红笺，相思题赠断肠句，情深最难话别，愿长安此去，瀛路休阻。画阁香寒，妆台笔冷，闲煞远山眉妩。抛残绣谱。剩巾上斑斑，泪痕无数。目送征帆，夕阳烟外浦。
台城路·题俞吉庵“听蕉图”
作者：赵我佩
朝代：清

是何声起帘波外，浓阴半遮庭宇。酒梦初醒，茶烟未冷，清绝翠深深处。开门看雨。正月影筛金，满阶蛩絮。小槛灯昏，此情幽抑共谁诉。西窗夜凉坐久，仅轻衫侧帽，潇洒如许。簌簌方来，疏疏忽断，一片秋心能语。披图认取，想叶底微吟，旧题诗句。万叠云笺，绿天庵外补。
唐多令
作者：赵我佩
朝代：清

人去下帘钩。笙歌散画楼。掩窗纱、欲睡还休。细算年来多少事，算不了、是离愁。浪迹比闲鸥。流光易白头。洗回肠、只是香瓯。借得酒兵攻垒块，攻不破、是糟丘。
声声慢 其一 秋声仿竹山
作者：赵我佩
朝代：清

远雁悲鸣，哀蝉暗咽，销魂齐作秋声。画角城头，斜阳冷带鸦声。怕听荒村落叶，近黄昏、古寺钟声。长亭外，有粘天衰草，响送车声。漫向门前问卜，但计程窗下，敲断钗声。檐铁铮琮，小楼前后风声。邻家又催刀尺，捣寒衣、一片砧声。黄花瘦，捲帘人、微褪钏声。
声声慢 其二 秋声仿竹山
作者：赵我佩
朝代：清

萧萧飒飒，惨惨凄凄，飞来何处秋声。似雨还风，梧桐叶底寻声。香老豆花篱角，怕吟蛩、絮出秋声。蕉窗畔，漏疏灯一点，微逗书声。惊起惺忪茶梦，是相如病渴，炉沸泉声。片月长安，万家同捣衣声。今夜板桥霜冷，唤行人、野店鸡声。荒城外，听鸣笳、寒杂漏声。
声声慢·秋声仿竹山
作者：赵我佩
朝代：清

远雁悲鸣，哀蝉暗咽，销魂齐作秋声。画角城头，斜阳冷带鸦声。怕听荒村落叶，近黄昏、古寺钟声。长亭外，有粘天衰草，响送车声。漫向门前问卜，但计程窗下，敲断钗声。檐铁铮琮，小楼前后风声。邻家又催刀尺，捣寒衣、一片砧声。黄花瘦，捲帘人、微褪钏声。萧萧飒飒，惨惨凄凄，飞来何处秋声。似雨还风，梧桐叶底寻声。香老豆花篱角，怕吟蛩、絮出秋声。蕉窗畔，漏疏灯一点，微逗书声。惊起惺忪茶梦，是相如病渴，炉沸泉声。片月长安，万家同捣衣声。今夜板桥霜冷，唤行人、野店鸡声。荒城外，听鸣笳、寒杂漏声。
壶中天·题高茶庵《茶梦庵词》
作者：赵我佩
朝代：清

苔痕晕碧，悄无人院落，帘垂风静。竹榻茶烟凉似水，曲曲瓶笙徐听。丽句敲金，新词漱玉，眷属神仙并。清闲赌战，一瓯同试香茗。争羡画壁旗亭，双鬟妍唱，妙谱红牙订。半枕梨云幽梦熟，谁把诗魂唤醒。消渴文园，伤春杜牧，不赐头纲饼。归来倦鹤，雪衣飞破花影。
太常引·秋夜闻檐铁声
作者：赵我佩
朝代：清

销魂人在画罗屏。著耳乍叮咚。已是不堪听。那更杂、蛩声雁声。无边风雨，无聊情绪，触处乱愁生。拼却梦难成。任谯鼓、三更四更。
如梦令
作者：赵我佩
朝代：清

今夜梦魂无定。多被琼箫吹醒。廊外月如潮，翠袖宵来慵凭。人静。人静。风弄一帘花影。
山渐青
作者：赵我佩
朝代：清

花一肩。月一肩。一炷炉香袅细烟。人和花月眠。暮云连。暮山连。一样销魂似去年。重来妆阁前。
忆旧游·题张仲甫舍人“香溪泛宅图”
作者：赵我佩
朝代：清

泛香溪一舸，帆影天边，远落云浔。橹唱斜阳外，待浮家去也，载鹤携琴。未忘五湖烟水，鸥鹭旧知音。看胜迹依然，馆娃宫里，响屧廊深。重寻。昔游地，听古寺钟敲，翠耸遥岑。易冷笙歌梦，剩酒痕浓晕，犹恋罗襟。而今鬓霜催老，憔悴少年心。只添了新词，旗亭画壁扶醉吟。
忆江南 其一 寄外
作者：赵我佩
朝代：清

人去也，人去短长亭。却向君前佯忍泪，不因别后始关情。无计阻征程。
忆江南 其七 寄外
作者：赵我佩
朝代：清

人去也，人去掩重门。红蜡泪乾因惜别，玉台尘暗最销魂。新月又黄昏。
忆江南 其三 寄外
作者：赵我佩
朝代：清

人去也，人去驿迢遥。曲曲琴心弦上语，斑斑情泪镜中潮。谁寄与红绡。
忆江南 其二 寄外
作者：赵我佩
朝代：清

人去也，人去费叮咛。推枕梦回茅店月，束装风急酒旗亭。珍重晓寒生。
忆江南 其五 寄外
作者：赵我佩
朝代：清

人去也，人去怯凭栏。淡墨名题期蕊榜，软红尘涴卸雕鞍。梦直到长安。
忆江南 其八 寄外
作者：赵我佩
朝代：清

人去也，人去几时归。容易风霜吹木叶，只愁清瘦减腰围。谁与授寒衣。
忆江南 其六 寄外
作者：赵我佩
朝代：清

人去也，人去忒无聊。夜月怕窥罗幌冷，晓妆愁煞远山遥。心事两眉梢。
忆江南 其四 寄外
作者：赵我佩
朝代：清

人去也，人去梦难成。绣被春寒常倚枕，画屏香冷懒调笙。镇日数行程。
忆江南·寄外
作者：赵我佩
朝代：清

人去也，人去短长亭。却向君前佯忍泪，不因别后始关情。无计阻征程。人去也，人去费叮咛。推枕梦回茅店月，束装风急酒旗亭。珍重晓寒生。人去也，人去驿迢遥。曲曲琴心弦上语，斑斑情泪镜中潮。谁寄与红绡。人去也，人去梦难成。绣被春寒常倚枕，画屏香冷懒调笙。镇日数行程。人去也，人去怯凭栏。淡墨名题期蕊榜，软红尘涴卸雕鞍。梦直到长安。人去也，人去忒无聊。夜月怕窥罗幌冷，晓妆愁煞远山遥。心事两眉梢。人去也，人去掩重门。红蜡泪乾因惜别，玉台尘暗最销魂。新月又黄昏。人去也，人去几时归。容易风霜吹木叶，只愁清瘦减腰围。谁与授寒衣。
忆秦娥
作者：赵我佩
朝代：清

东风急。海棠红褪胭脂色。胭脂色。秋千廊外，落花狼藉。晚妆楼上谁横笛。垂杨一树伤心碧。伤心碧。玉人何处，凤城遥隔。
忆秦娥
作者：赵我佩
朝代：清

湘帘揭。落花满地飞蝴蝶。飞蝴蝶。惜春人病，燕归时节。天涯客去音书绝。画眉闲煞窗前月。窗前月。晚妆楼外，乱山千叠。
忆秦娥·扫采湘墓
作者：赵我佩
朝代：清

东风急。白杨枝上啼鹃泣。啼鹃泣。淡烟疏雨，梨花寒食。墓门春草年年碧。斜阳惯作伤心色。伤心色。盈盈倩女，离魂难觅。
惜分钗·寄君莲
作者：赵我佩
朝代：清

黄昏去。香三炷。绿窗人共灯花语。酒初醒。梦难成。谁家玉笛，唤起江城。听。听。阳关句。伤离绪。相思多在垂杨树。别长亭。记叮咛。愁心如醉，泪眼含情。盈。盈。
扫花游·题罗镜泉“琼台梦月图”
作者：赵我佩
朝代：清

枕函睡蝶，化瘦影飞来，晚凉琼岛。乱山翠绕。记当年倦旅，石梁慵眺。梦入天台，不辨云深路窈。镜波照、正月满兔辉，风露寒峭。芳事知未了。有洞开桃花，对人含笑。佩环韵悄。听霓裳夜咏，玉真归早。怨煞溪流，暗促霜华鬓老。卧游到。问苍苔、可留鸿爪。
捣练子
作者：赵我佩
朝代：清

金鸭烬，玉虫幽。何处琼箫倚画楼。窗外月明花气冷，晚风无语弄帘钩。
探春·又题“春江后游图”
作者：赵我佩
朝代：清

鸿爪前尘，鸭头新涨，樟亭潮落时候。画鹢冲波，凉蟾出海，天水空明如昼。莫道闲花月，似赤壁、当年还又。羽衣此日翩翩，玉人应共携手。休恨秋风去久，看镜里青娥，照人依旧。万古圆期，一江幽梦，忍唱晓风杨柳。重问鸥盟处，可省识、诗稿黄九。浪迹归来，醉怀何限回首。
探芳信·湖上探梅，追忆君莲，用草窗韵
作者：赵我佩
朝代：清

趁清昼。好岭上探芳，堤边载酒。只玉波无恙，青山尚依旧。东风识得词人面，笑比梅花瘦。怕重来、软绿成阴，乱红飞甃。何处笛声骤。正梦醒乌蓬，泪凝螺岫。湖水湖烟，相看断肠否。剧怜冢畔香魂杳，往事空回首。感流光、又见春归细柳。
摸鱼儿·哭君莲二妹
作者：赵我佩
朝代：清

怪西风、云罗一雁，迢迢缄札谁赠。惊心寄到江南驿，报道兰闺人病。催画艇。唤急棹归来，片叶飞帆影。离怀未省。早白柰花开，红蕖香老，短梦霎时醒。芳魂杳，怊怅重泉路迥。空教愁绝荀令。画眉闲煞妆台笔，奁匣暗封尘镜。钗燕冷。剩碎粉零脂，门掩铜环静。凄凉幻境。料旧雨多情，相逢地下，携手共悲哽。
摸鱼儿·清明踏青有怀故园
作者：赵我佩
朝代：清

最销魂、陌头杨柳，登楼倦听啼鸟。踏青人去天涯远，闲煞故园芳草。乡梦悄。怅别后湖山，谁放穿花棹。湔裙正好。怕南浦烟迷，西郊雨过，凉逗凤鞋小。春归早，绿偏斜阳古道。旧游回首都杳。东风不把离怀剪，吹起乱愁多少。愁未了。叹百结回肠，曲似炉香袅。流光暗恼。恼燕子衔来，相思一点，红豆为伊老。
摸鱼儿·许芷卿“秋隐盦填词图”
作者：赵我佩
朝代：清

正秋风、已凉天气，伤秋情绪如昔。相如卧病秋园久，秋冷一枝词笔。秋似客。道愁怀吟秋，莫懒寻秋屐。秋光净拭。看淡淡秋容，疏疏秋意，满眼尽秋色。新秋境，最好秋人遁迹。秋怀何限萧瑟。秋花篱落秋虫絮，伴我秋灯凝碧。秋梦寂。待谱出秋声，合倩秋娘拍。秋尊翠浥。且共醉秋蟾，权抛秋簟，倚槛弄秋笛。
摸鱼儿·题查哲生“重赁吟馆图”
作者：赵我佩
朝代：清

荡轻舟、片帆云水，离愁能载多少。烽烟影里全家徙，输与故林栖鸟。乡梦杳。怪避地匆匆，都放桃源棹。青山住好。奈弹铗歌新，吹箫调古，憔悴鬓霜早。河梁外，目断斜阳戍堡。销魂最是芳草。红襟燕子曾相识，卅载旧游重到。幽径悄。待种竹锄梅，门巷经营好。巢痕再扫。尽家具安排，茶经鱼计，都付袖中稿。
暗香·题“孤山饯岁图”，用白石韵，为絅士韵梅作
作者：赵我佩
朝代：清

四山寒色。把瘦魂唤醒，声声长笛。绿萼乍舒，缟袂盈盈谩攀摘。忙了催春腊鼓，休闲了、生香词笔。趁此夕、约伴寻幽，乌肪载吟席。花国。思岑寂。叹岁去岁来，别绪萦积。翠禽似泣。仙梦罗浮那堪忆。冻雪苍苔未扫，疏竹外、云封残碧。者暮景、将去也，问谁绾得。
月上海棠
作者：赵我佩
朝代：清

曲屏移过斜阳影。怨黄昏、一霎林烟暝。小立苍苔，隔花阴、袜尘香凝。湘帘捲，深院月明人定。暮云春树诗怀冷。似天公、付我伤心病。梦里闲愁，怕思量、旧时风景。红楼笛，忍把离魂唤醒。
月上海棠·哭采湘
作者：赵我佩
朝代：清

情天有缺愁难补。叹红墙碧海、茫无路。画阁重来，冷清清、倩魂何处。君休矣、零落妆台词句。彩鸾不合人间住。猛罡风吹向、瑶京去。幻梦如泡，悟昙花、尘寰小度。凄凉境、紫玉香烟□暮。
步月·题黄小岩“秋江玩月图”
作者：赵我佩
朝代：清

孤鹤南飞，大江东去，诗怀直恁句留。暮霞晚景，风急白萍洲。想吹笛、鱼龙起舞，千山外、远豁双眸。人何在、琼楼玉宇，高旷不胜秋。悠悠。香雾绕，销魂怕暗省，檀板歌喉。青衫泪湿，灯火话难周。延素魂、朱阑共凭，卷疏星、银蒜齐钩。归去也，深情未肯逐潮收。
江城子·题君莲“秋江垂钓图”
作者：赵我佩
朝代：清

一窝云髻晚来妆。薄罗裳。藕丝香。短笛惺忪、吹梦落横塘。柔橹无声鸥不语，人静也，月昏黄。露华如水浸蓬窗。钓竿凉。响渔榔。怕煞销魂、芦荻满秋江。旧约休忘潮信准，风又起，客思乡。
江城梅花引
作者：赵我佩
朝代：清

朝来归梦太匆匆。怕惺忪。越惺忪。一霎南柯，惊破五更钟。昨夜画屏凉似水，秋去也，怅天涯、目断鸿。断鸿。断鸿。信难通。云万重。山万重。盼也盼也，盼不见、锦字缄封。空把阑干，倚遍夕阳红。帘卷西风人影瘦，销魂处，湿罗巾、别泪浓。
江梅引·寄采湘
作者：赵我佩
朝代：清

瘦腰怯似柳枝柔。怕经秋。易经秋。容易西风，吹恨上眉头。谁惜近来憔悴甚，心似醉，一丝丝、绕乱愁。乱愁。乱愁。数更筹。衾半兜。香半留。梦也梦也，梦不到、旧日妆楼。怪杀销魂，帘底月如钩。照遍花前携手路，人去也，剩相思、泪暗流。
沁园春·瘦
作者：赵我佩
朝代：清

怯倚银屏，绣带平量，香肌暗消。怅年来病减，丰姿顿改，日长睡起，意态犹娇。臂欲松金，肩如削玉，云样衣裳水样绡。湘裙底，更一钩罗袜，宽褪莲翘。镜中薄了兰膏。怪落尽。芙蓉两颊潮。看秋波阁泪，愁凝眼角，春山锁恨，情蹙眉梢。飞燕轻盈，小蛮憔悴，莫向东风斗柳腰。黄昏后，怕灯前月下，顾影魂销。
沁园春·闷
作者：赵我佩
朝代：清

脉脉无言，郁郁含颦，恹恹病怀。待裁笺觅句，慵拈翠管，挑灯照梦，懒拔瑶钗。客里伤春，愁边中酒，心事迷藏没处猜。凝神坐，问者般方寸，谁与安排。踏青雨阻苍苔。怕花径、香泥污凤鞋。况懊侬情绪，休歌红豆，困人天气，又到黄梅。半晌沈吟，几回叹息，百事思量总不谐。雕栏畔，愿和将鹦鹉，金锁笼开。
洞仙歌·题魏佩芬世妹“花雪婵娟图”
作者：赵我佩
朝代：清

一支凉笛，蓦吹来芳径。鹤梦惺忪雪衣冷。正梨云乍暖、翠羽无声，清绝处，谁把冰魂唤醒。玉人娇睡起，半臂寒生，入指春风暗香凝。奁月曲如钩、移上瑶台，早绣出、满身花影。算仙境、分明似罗浮，待小摘琼英，晚妆菱镜。
浣溪沙
作者：赵我佩
朝代：清

乍试征帆二月天。故乡回首梦如烟。蓬窗人倦倚愁眠。蘸眼轻波迷鸭绿，举头新月欠蟾圆。诗筒欲寄倩谁传。芳草无言绕画桥。年年绿遍旧裙腰。有斜阳处最魂销。玉笛倦吹金缕曲，春风愁送木兰桡。西湖别后恐无聊。
浣溪沙
作者：赵我佩
朝代：清

尖月眉儿斗晚妆。悄来帘底自薰香。薄寒新试碧罗裳。桐叶萧疏秋意老，豆花零落雨声凉。恼人天气近重阳。
浣溪沙
作者：赵我佩
朝代：清

帘卷春寒飐玉钩。闲吹柳絮午风柔。寻常睡起不梳头。江国青衫游子梦，曲屏红豆女儿愁。伴人小燕入妆楼。
浣溪沙
作者：赵我佩
朝代：清

燕子归来细雨中。春来春去忒匆匆。绿窗人静下帘栊。昨夜新寒浑似剪，梨花香雪柳花风。海棠微褪几分红。漠漠春阴绣户低。悄来花下掩双扉。生憎蝴蝶傍人飞。六曲阑边红芍药，秋千架上绿蔷薇。踏青时节雨霏霏。紫陌吹箫唱卖饧。江南春色可怜生。杏花寒食雨清明。芳径倦飞三月絮，绮窗愁听一声莺。断肠心事故园情。翡翠衾温麝霭浓。芙蓉幔掩晚妆慵。疏灯红透碧纱笼。月转花梢人去也，倚栏无语寂寥中。罗衣不耐海棠风。
浣溪沙
作者：赵我佩
朝代：清

翠掩螺屏别梦残。罗衣香褪怯新寒。倚栏无语泪偷弹。鬓样春云眉样月，神如秋水气如兰。教人那不忆珊珊。斗草归来拾翠钿。日长深院罢秋千。绣床斜倚只思眠。流水光阴春似梦，落花时节雨如烟。十分无赖困人天。
浣溪沙·其一
作者：赵我佩
朝代：清

乍试征帆二月天。故乡回首梦如烟。蓬窗人倦倚愁眠。蘸眼轻波迷鸭绿，举头新月欠蟾圆。诗筒欲寄倩谁传。
浣溪沙·其一
作者：赵我佩
朝代：清

燕子归来细雨中。春来春去忒匆匆。绿窗人静下帘栊。昨夜新寒浑似剪，梨花香雪柳花风。海棠微褪几分红。
浣溪沙·其一
作者：赵我佩
朝代：清

翠掩螺屏别梦残。罗衣香褪怯新寒。倚栏无语泪偷弹。鬓样春云眉样月，神如秋水气如兰。教人那不忆珊珊。
浣溪沙·其三
作者：赵我佩
朝代：清

紫陌吹箫唱卖饧。江南春色可怜生。杏花寒食雨清明。芳径倦飞三月絮，绮窗愁听一声莺。断肠心事故园情。
浣溪沙·其二
作者：赵我佩
朝代：清

斗草归来拾翠钿。日长深院罢秋千。绣床斜倚只思眠。流水光阴春似梦，落花时节雨如烟。十分无赖困人天。
浣溪沙·其二
作者：赵我佩
朝代：清

漠漠春阴绣户低。悄来花下掩双扉。生憎蝴蝶傍人飞。六曲阑边红芍药，秋千架上绿蔷薇。踏青时节雨霏霏。
浣溪沙·其二
作者：赵我佩
朝代：清

芳草无言绕画桥。年年绿遍旧裙腰。有斜阳处最魂销。玉笛倦吹金缕曲，春风愁送木兰桡。西湖别后恐无聊。
浣溪沙·其四
作者：赵我佩
朝代：清

翡翠衾温麝霭浓。芙蓉幔掩晚妆慵。疏灯红透碧纱笼。月转花梢人去也，倚栏无语寂寥中。罗衣不耐海棠风。
浣溪沙·集诗牌
作者：赵我佩
朝代：清

帘影生凉绣户东。花边小立乍相逢。玉人去后易秋风。梦冷红窗香寂寂，愁攒翠黛月朦朦。思它信杳卜春葱。
浪淘沙
作者：赵我佩
朝代：清

断梦倩谁招。难逐归潮。泪痕多在旧鲛绡。心上闲愁眉上恨，暮暮朝朝。帘外雨潇潇。寒杂砧敲。个人几日瘦纤腰。怪煞西风无赖甚，魂不禁销。
浪淘沙 其一 题絅士《小蓬莱阁词》
作者：赵我佩
朝代：清

麝墨扫云烟。艳谱金荃。春风香洒笔花鲜。却好旗亭人赌唱，绝妙词笺。一字一珠连。绮语缠绵。蓬莱阁近大罗天。翠耸遥山山万叠，合住吟仙。
浪淘沙 其一 题陆芝仙女士《倩影楼稿》
作者：赵我佩
朝代：清

鬓影感华年。香冷蝉钿。旧游如梦梦如烟。可惜咏花人不见，泪洒情天。怨海恨难填。絮果谁怜。春蚕抵死尚缠绵。安得吴刚修月斧，月再团圆。
浪淘沙 其二 题絅士《小蓬莱阁词》
作者：赵我佩
朝代：清

把酒夜眠迟。檀板金卮。晓风残月饯春时。花落花开名士泪，写遍新词。红豆种相思。叶叶枝枝，闲愁除有白鸥知。知否当时狂杜牧，鬓早成丝。
浪淘沙 其二 题陆芝仙女士《倩影楼稿》
作者：赵我佩
朝代：清

春雨抱愁眠。瘦削吟肩。回文载入衍波笺。羡煞扫眉才子笔，妙句金荃。断梦落谁边。倩影楼前。我来刚是熟梅天。怪底碧城云样远，飞去词仙。
浪淘沙·秋期
作者：赵我佩
朝代：清

深院下帘旌。秋冷银屏。露华如水浸中庭。一炷心香烧未减，来拜双星。花底步轻轻。罗袜凉生。何人能会此时情。只有如弓天上月，照得分明。
浪淘沙·题絅士《小蓬莱阁词》
作者：赵我佩
朝代：清

麝墨扫云烟。艳谱金荃。春风香洒笔花鲜。却好旗亭人赌唱，绝妙词笺。一字一珠连。绮语缠绵。蓬莱阁近大罗天。翠耸遥山山万叠，合住吟仙。把酒夜眠迟。檀板金卮。晓风残月饯春时。花落花开名士泪，写遍新词。红豆种相思。叶叶枝枝，闲愁除有白鸥知。知否当时狂杜牧，鬓早成丝。
浪淘沙·题陆芝仙女士《倩影楼稿》
作者：赵我佩
朝代：清

鬓影感华年。香冷蝉钿。旧游如梦梦如烟。可惜咏花人不见，泪洒情天。怨海恨难填。絮果谁怜。春蚕抵死尚缠绵。安得吴刚修月斧，月再团圆。春雨抱愁眠。瘦削吟肩。回文载入衍波笺。羡煞扫眉才子笔，妙句金荃。断梦落谁边。倩影楼前。我来刚是熟梅天。怪底碧城云样远，飞去词仙。
添声杨柳枝
作者：赵我佩
朝代：清

半捲香帘烛影摇。夜迢迢。此时情绪已魂销。掩轻绡。人瘦花残秋去了。愁多少。芭蕉窗外更无聊。雨潇潇。
添字采桑子
作者：赵我佩
朝代：清

绣衾不暖炉烟冻，剔却银釭。卸罢残妆。蓦见隔帘斜月影、上回廊。坠欢重省浑如梦，没个思量。枉费猜详。细数别来多少事、断人肠。
清平乐
作者：赵我佩
朝代：清

愁推不去。没个藏愁处。小小眉弯担不住。做出恨烟颦雨。连朝飞瓦青霜。病馀怕倚回廊。已是伤秋伤别，可堪又过重阳。
清平乐
作者：赵我佩
朝代：清

愔愔院宇。愁听红鹦语。解事东风吹梦去。飞入谢庭深处。玉人娇睡银屏。侍儿密下帘旌。忘却香添翠被，醒来半臂凉生。红冰试揾。浅砑鲛绡晕。纨扇只愁凉有信。冷落空箱谁问。雨声酸逗纱屏。晚来倦拥桃笙。最是梧桐无赖，未秋先作秋声。
清平乐
作者：赵我佩
朝代：清

莺啼燕语。听遍垂杨路。昨夜东风今夜雨。酿得春寒如许。含颦独倚高楼。湘帘不上银钩。又是花朝过也，却教人为花愁。
清平乐
作者：赵我佩
朝代：清

鱼沉雁杳。没个平安报。门外落花愁不扫。春恨知它多少。高楼才捲帘栊。远山如画眉峰。目断暮云千里，谁传锦字缄封。一声柔橹。人去垂杨渡。苦雨连绵听不住。做出凄迷情绪。故园梅子黄时。天涯远梦谁知。寄语画梁双燕，为侬衔去相思。
清平乐·其一
作者：赵我佩
朝代：清

愔愔院宇。愁听红鹦语。解事东风吹梦去。飞入谢庭深处。玉人娇睡银屏。侍儿密下帘旌。忘却香添翠被，醒来半臂凉生。
清平乐·其一
作者：赵我佩
朝代：清

鱼沉雁杳。没个平安报。门外落花愁不扫。春恨知它多少。高楼才捲帘栊。远山如画眉峰。目断暮云千里，谁传锦字缄封。
清平乐·其二
作者：赵我佩
朝代：清

一声柔橹。人去垂杨渡。苦雨连绵听不住。做出凄迷情绪。故园梅子黄时。天涯远梦谁知。寄语画梁双燕，为侬衔去相思。
清平乐·其二
作者：赵我佩
朝代：清

红冰试揾。浅砑鲛绡晕。纨扇只愁凉有信。冷落空箱谁问。雨声酸逗纱屏。晚来倦拥桃笙。最是梧桐无赖，未秋先作秋声。
清平乐·雪霁
作者：赵我佩
朝代：清

梦魂潦草。帘外春寒峭。晴雪满阶慵不扫。瘦了梅花多少。玉人懒起娇柔。绣衾偎暖香篝。道是宵来中酒，日高犹未梳头。
清门引·飞絮
作者：赵我佩
朝代：清

漂泊浑无定。可是东风薄幸。游丝无力绾应难，任它飞去，拼作天涯影。谢娘何事诗怀冷。憔悴江南景。金缕曲歌何处，阳关一阕人愁听。
渡江云
作者：赵我佩
朝代：清

那回曾记否，倚蓬窗剪烛，絮语别杭州。怅烽烟一霎，鼓角城边，惊起木兰舟。杨花似雪，早飞上、羁旅人头。还怪它、柳丝如线，无力绾离愁。悠悠。前重云树，万叠烟峦，便还家梦有。料梦也、风吹不到，旧日妆楼。而今反悔当时误，甚无端、浪迹浮鸥。游倦矣、天涯何事句留。
湘春夜月·舟泊长安送丽轩返杭
作者：赵我佩
朝代：清

挂蒲帆，好风吹送轻桡。一片泪迹模糊，都付与鲛绡。我已天涯伤别，更那堪君去，杨柳河桥。怕临歧执手，柔情欲诉，黯黯魂销。金樽依旧，绿鬟低亸，酒醒今宵。奁月如钩，想照见、晓妆人倦，懒画眉梢。青天碧海，问嫦娥、可也无聊。者次第，有离愁万缕，寸心难理，莫剪并刀。
满江红·丙辰春仲，余将赴吴，同人饯别，湖上山容水态，倍觉依依，别后感填此阕，以寄同人
作者：赵我佩
朝代：清

唱到阳关，暗魂销、数声残笛。最难忘、故园风景，明湖山色。芳草年年随意绿，垂杨处处伤心碧。算多情、潭水与桃花，深千尺。繁华境，常相忆。笙歌梦，空陈迹。怅踏青人杳，翠钿难觅。燕子归来应寂寞，杜鹃别后无消息。惜匆匆、渡口挂轻帆，兰桡急。
满江红·春日湖上遇风
作者：赵我佩
朝代：清

斜日南屏，偏几阵、风回画桡。拼冷落、半湖残梦，剩笛零箫。碎蹙烟波堆细縠，低翻草树踠新条。更杨花、似雪扑疏蓬，过断桥。沙堤畔，柔橹摇。云寺外，乱钟敲。怅酒阑歌散，依旧无聊。近水楼台天半隔，满城灯火望中遥。问采香、人去甚时来，魂暗销。
满江红·赠别采湘外妹
作者：赵我佩
朝代：清

一曲骊歌，猛回首、短长亭隔。谁更料、团圆难久，坠欢堪惜。节序惊心忙里过，云岚洗眼愁中历。叹尘劳、容易损朱颜，天涯客。携翠袖，知何益。题红豆，思何极。认罗巾点点，泪丝如织。绣阁烟迷蝴蝶梦，荒江日落鸬鹚驿。最销魂、晚饭坐蓬窗，千山黑。
满江红·送慧云四姊南还
作者：赵我佩
朝代：清

杨柳如丝，偏不解、将人绾结。猛听到、阳关一曲，长亭初别。细雨孤帆萦梦远，桃花潭水伤情切。向天涯、把酒送君归，兰桡发。春草碾，征轮捷。春波泛，飞凫没。黯魂销江上，数峰清绝。宝鼎烧残心字篆，红牙拍遍相思阕。愿秋来、旧约准于潮，期休越。
点绛唇
作者：赵我佩
朝代：清

帘箔双钩，晓妆才罢闲庭宇。倚栏无语。独自伤情绪。燕子归来，不解留春住。春将去。乱红如絮。一阵催花雨。
点绛唇·对镜
作者：赵我佩
朝代：清

多谢菱花，照侬眉黛青欲柳。美人消瘦。明月团圆否。顾影含情，秋水神初透。黄昏后。眼波斜溜。灯火屏山透。
点绛唇·春日重过红豆轩吊采湘
作者：赵我佩
朝代：清

无恙春风，年年吹绿亭前草。楚兰魂杳。香冷红蕤悄。帘外桃花，尚解迎人笑。奁冰小。玉尘谁扫。零落妆台稿。
玉漏迟·月湖夜泛
作者：赵我佩
朝代：清

迢迢银汉路，嫦娥睡起，碧天云暮。柳外凉蟾，照出暝烟千缕。雨过山青欲滴，似和泪、个人眉妩。花不语。红船撑入，翠乡深处。谁家水调歌成，怕唱彻菱塘，惊它鸥鹭。薄衬冰绡，清逗满身香露。安得今宵酒醒，把残月、晓风留住。欢易去。思量旧游无据。
画堂春·湖上采莲
作者：赵我佩
朝代：清

画船箫鼓泛银塘。高挑十二纱窗。晚妆新试碧罗裳。水面风凉。一片棹歌声急，采莲齐唱红腔。兰桡归去藕花香。闲煞鸳鸯。
疏影·前题
作者：赵我佩
朝代：清

疏林步玉。有素禽飞倦，花底常宿。翠袖天寒，娇影亭亭，含情半露丛竹。萧条纸帐云才暖，觅胜迹、枝南枝北。倚短箫、谱出双声，却笑缟仙孤独。怊怅岩扉静掩，菊泉未荐得，谁吹寒绿。冷抱芳心，不染繁华，合守空山茅屋。残年剩腊匆匆去，感旧事、细翻歌曲。怕晚钟、一霎斜阳，画里乱愁盈幅。
百字令
作者：赵我佩
朝代：清

帐罗似水，怕轻寒剪剪，玉肌凉逗。待得海棠娇睡醒，满地落英如绣。斗草庭闲，浮梅槛远，空把良辰负。秋千架冷，杜鹃啼老烟柳。争奈锦带轻分，湘奁懒启，别泪抛红豆。细雨斜风帘不捲，只是恹恹病酒。无力釭花，相思笼鸟，都为春来瘦。销魂如许，镜中何况螓首。
百字令·病中有感
作者：赵我佩
朝代：清
体裁：词

重帘皱影，卷流苏百结，帐绡凉透。翠被轻寒浑似水，又是点灯时候。鸟妒花愁，云痴雨怨，都把良宵负。连朝倚枕，熏笼偎暖罗袖。因甚终日恹恹，只缘肝病，不为伤春瘦。藕臂松金肩削玉，腮际红霞非旧。懒启湘奁，慵抛画谱，闲却纱窗绣。晚妆无力，泪痕界破眉柳。
百字令·自题绵琴绿阴图
作者：赵我佩
朝代：清

浓阴似水，正疏疏雨过，凉生高树。满径苔钱铺翡翠，恰好携琴闲住。云影拖蓝，山光蘸碧，浅晕双眉宇。焦桐倦理，鸭炉烟烬香炷。堪叹海上情移，钟期已杳，谁是知音侣。旧调悲凉弹不得，忍把冰弦重抚。泪湿红绡，徽停绿绮，冷落潇湘谱。空林人静，夕阳凄对无语。
相思引
作者：赵我佩
朝代：清
体裁：词

滴尽莲花夜漏残。相思拍遍小阑干。吹箫人去，碧月又团圞。莫向华胥寻睡蝶，梦魂飞不倒长安。枕函倦倚，曲曲是关山。
眼儿媚
作者：赵我佩
朝代：清

白蘋江上晚来秋。风定柳丝柔。今宵酒醒，昨朝人去，多少离愁。销魂最怕黄昏后，独自上高楼。三更疏雨，半床残梦，一叶扁舟。
祝英台近·题程柯亭“蝶梦图”
作者：赵我佩
朝代：清

画帘低，深院悄，花落静啼鸟。泪界乌丝，怕写断肠稿。最怜一枕红蕤，如烟小梦，唤不醒、痴魂颠倒。怨春老。玉腰瘦减馀香，罗浮恨难到。廿四桥边，明月为谁好。相思只有垂杨，长条似线，犹绾住、乱愁多少。
绮罗香
作者：赵我佩
朝代：清
体裁：词

炉麝香残，帘犀玉冷，闲却画屏鸳谱。翠管轻抛，憔悴谢娘眉妩。愁脉脉、月转花眠，恨迢迢、酒醒人去。料今番、睡也无聊，东风吹梦乱如絮。年华回首易老，赢得青笺红泪，断肠词句。独倚熏笼，怕忆别来情绪。思往事、剪烛西窗，记前游、踏青南浦。更堪它、湿遍流光，夜深听暗雨。
苍梧谣
作者：赵我佩
朝代：清

凉。如水春阴压画廊。秋千罢，无力倚银床。
苏幕遮
作者：赵我佩
朝代：清

掩湘奁，笼翠袖。病到春分，病到春分后。百折回阑□倚久。愁乱如丝，愁乱如丝柳。燕巢梁，蜗篆甃。风雨连宵，风雨连宵又。欲绣苔衣描未就。红染飞花，红染飞花瘦。
苏幕遮
作者：赵我佩
朝代：清

曲廊斜，深院静。楼外秋千，送过垂杨影。燕子不来春又尽。几折阑干，独自和愁凭。髻云低，眉月冷。人瘦如花，花也如人病。小梦惺忪眠未稳。烛烬香销，依旧今宵醒。
苏幕遮
作者：赵我佩
朝代：清

篆烟销，灯焰灭。帘捲西风，吹作漫天雪。梦里云山千万叠。便不相思，也化双飞蝶。漏声残，谯楼歇。一霎相逢，一霎轻离别。悟到空空如水月。纸帐梅花，依旧音尘绝。
苏幕遮
作者：赵我佩
朝代：清

绿窗闲，红雨静。无奈春归，无计留春定。燕子含愁蝴蝶病。薄幸东风，短了桃花命。昼初长，香已尽。一树垂杨，一架秋千影。半卷湘帘银蒜冷。楼外青山，楼上愁人凭。
菩萨蛮
作者：赵我佩
朝代：清

天涯芳草无情碧。年年作尽凄凉色。日暮下帘钩。玉人休倚楼。双眉攒桂叶。恨向青山叠。心事莫瞒它。含愁诉落花。
菩萨蛮
作者：赵我佩
朝代：清

晓钟敲破梨花梦。绣衾如水春寒重。怕听子规啼。归期未有期。妆台和泪倚。镇日慵梳洗。不敢画眉弯。生憎是远山。
菩萨蛮
作者：赵我佩
朝代：清

绣窗一夜春眠足。晕红娇褪双腮玉。帘外雨如烟。落花三月天。画梁新燕语。也学喁喁绪。愁煞未归人。传书乏锦鳞。雨丝烟缕将愁织。泪珠成串鲛绡湿。春也不知情。花飞入锦屏。酒醒闻杜宇。独立浑无主。几曲碧阑干。一钩罗袜寒。
菩萨蛮
作者：赵我佩
朝代：清

绿窗几阵黄昏雨。芭蕉叶上添愁绪。翠袖越罗单。西风吹鬓寒。梦魂何处去。帘幕深如许。闷倚小屏山。烛花和泪弹。
菩萨蛮
作者：赵我佩
朝代：清

罗纬昨夜秋先透。银釭一点如红豆。无力卸残妆。桐阴月转廊。愁多偏易醉。闷拥香衾睡。不道梦难成，酒醒愁又生。
菩萨蛮
作者：赵我佩
朝代：清

翩翩乌髻圆珠小。星期私卜相逢杳。凉信到秋潮。心愁桐树凋。绣帘钩堕影。风袅炉香冷。窗上月生华。休弹红蜡花。
菩萨蛮
作者：赵我佩
朝代：清

虬壶滴尽莲花漏。酒醒人静黄花后。一夜剪刀风。小楼灯不红。被池如水冻。香冷银屏梦。来日绮窗开。梅梢雪尚堆。
菩萨蛮 其一 秋江晚眺
作者：赵我佩
朝代：清

炊烟一霎遥天暝。乱鸦飞破垂杨影。何处是乡关。白云山外山。欲归归未得。楚水吴江隔。莫道不销魂。茜衫蔫泪痕。
菩萨蛮 其二 秋江晚眺
作者：赵我佩
朝代：清

远峰眉黛伤心碧。荒凉古道飞黄叶。家住在江南。江天秋水涵。风前人影瘦。小立垂双袖。但得学归鸿。云罗万里通。
菩萨蛮 春雨连绵，园花零落，风前独立，怅然久之，谱饯花词四章，并寄丽轩 其一
作者：赵我佩
朝代：清

东风吹醒韶华梦。脂痕补却苍苔空。帘外即长亭。落花无限情。
菩萨蛮 春雨连绵，园花零落，风前独立，怅然久之，谱饯花词四章，并寄丽轩 其一
作者：赵我佩
朝代：清
体裁：词

东风吹醒韶华梦。脂痕补却苍苔空。帘外即长亭。落花无限情。花开人未去。花谢人何处。明岁此花开。知君来未来。
菩萨蛮 春雨连绵，园花零落，风前独立，怅然久之，谱饯花词四章，并寄丽轩 其三
作者：赵我佩
朝代：清
体裁：词

杏梁燕子春愁重。喃喃絮破红窗梦。唤起惜花心。离情如水深。碧城云样远。别泪罗巾满。春去有时归。天涯人未回。
菩萨蛮 春雨连绵，园花零落，风前独立，怅然久之，谱饯花词四章，并寄丽轩 其二
作者：赵我佩
朝代：清
体裁：词

彩幡摇曳铃声碎。秋千墙外馀香坠。不敢怨东风。含情诉落红。西园闲步蹀。春恨和谁说。啼鸟唤春归。雨馀花泪垂。
菩萨蛮 春雨连绵，园花零落，风前独立，怅然久之，谱饯花词四章，并寄丽轩 其四
作者：赵我佩
朝代：清
体裁：词

阑干拍遍伤春曲。袜罗浅印苔痕绿。香冢替花埋。携锄下玉阶。留春春不许。花又抛春去。把酒祝东皇，明年花事长。
菩萨蛮·其一
作者：赵我佩
朝代：清

绣窗一夜春眠足。晕红娇褪双腮玉。帘外雨如烟。落花三月天。画梁新燕语。也学喁喁绪。愁煞未归人。传书乏锦鳞。
菩萨蛮·其三
作者：赵我佩
朝代：清

杏梁燕子春愁重。喃喃絮破红窗梦。唤起惜花心。离情如水深。
菩萨蛮·其二
作者：赵我佩
朝代：清

彩幡摇曳铃声碎。秋千墙外馀香坠。不敢怨东风。含情诉落红。
菩萨蛮·其二
作者：赵我佩
朝代：清

雨丝烟缕将愁织。泪珠成串鲛绡湿。春也不知情。花飞入锦屏。酒醒闻杜宇。独立浑无主。几曲碧阑干。一钩罗袜寒。
菩萨蛮·其四
作者：赵我佩
朝代：清

阑干拍遍伤春曲。袜罗浅印苔痕绿。香冢替花埋。携锄下玉阶。
菩萨蛮·春雨连绵，园花零落，风前独立，怅然久之，谱饯花词四章，并寄丽轩
作者：赵我佩
朝代：清

东风吹醒韶华梦。脂痕补却苍苔空。帘外即长亭。落花无限情。花开人未去。花谢人何处。明岁此花开。知君来未来。彩幡摇曳铃声碎。秋千墙外馀香坠。不敢怨东风。含情诉落红。西园闲步蹀。春恨和谁说。啼鸟唤春归。雨馀花泪垂。杏梁燕子春愁重。喃喃絮破红窗梦。唤起惜花心。离情如水深。碧城云样远。别泪罗巾满。春去有时归。天涯人未回。阑干拍遍伤春曲。袜罗浅印苔痕绿。香冢替花埋。携锄下玉阶。留春春不许。花又抛春去。把酒祝东皇，明年花事长。
菩萨蛮·瘦
作者：赵我佩
朝代：清

病馀何事眉峰削。珊珊锁骨衣棱弱。春已十分消。人非前日娇。移灯羞晕粉。镜里浑难认。谁惜小腰枝，算来罗带知。
菩萨蛮·秋江晚眺
作者：赵我佩
朝代：清

炊烟一霎遥天暝。乱鸦飞破垂杨影。何处是乡关。白云山外山。欲归归未得。楚水吴江隔。莫道不销魂。茜衫蔫泪痕。远峰眉黛伤心碧。荒凉古道飞黄叶。家住在江南。江天秋水涵。风前人影瘦。小立垂双袖。但得学归鸿。云罗万里通。
虞美人
作者：赵我佩
朝代：清

小楼一夜帘织雨。酿得春如许。暖寒和梦锁银屏。倦听街头唤过、卖花声。踏青人去清明节。廊响弓弓屧。病中心绪厌喧哗。低语小鬟帘外、步轻些。
虞美人
作者：赵我佩
朝代：清

梨云一缕随风度。行遍天涯路。个中心事不分明。依约关山千里、短长亭。脸霞半枕娇红透。睡起钗声溜。休憎远梦忒模糊。便是今宵有梦、不如无。
虞美人
作者：赵我佩
朝代：清

潇湘一桁帘波隐。帘外西风紧。惜花人瘦不禁秋。料得秋花先要、替侬愁。红蕤枕倚钗声坠。欲醒还成醉。梦回绡帐月初昏。忍见芙蓉巾上、旧啼痕。
虞美人
作者：赵我佩
朝代：清

落红满地莺声老。春去愁难扫。背人无语蹙双娥。无奈桃花脸薄、泪痕多。画楼一角斜阳悄。香篆帘波袅。是谁唤醒梦南柯。半响起来埋怨、到鹦哥。
虞美人
作者：赵我佩
朝代：清

连朝风雨黄花瘦。病过重阳候。侍儿扶起懒梳头。谩说日高犹自、掩妆楼。琉璃格子文窗小。题遍相思稿。伤秋情绪怕逢秋。道是纤腰如柳、恁禁愁。
虞美人·寄君莲二妹
作者：赵我佩
朝代：清

秋心瘦似梧桐树。叶叶浇愁雨。画罗屏底薄寒生。不道西窗莲漏、已三更。锦笺欲寄情难诉。梦断天涯路。相思无计托归鸿。怎把平安写向、白云中。
虞美人·寄外
作者：赵我佩
朝代：清

病魔不肯随春去。抵死缠绵住。恼人情绪困人天。半响起来无力、整花钿。那回应悔轻离别。何事音书绝。怜它燕子也怀归。难道天涯羁客、不相思。
虞美人·枫桥夜泊寄采湘
作者：赵我佩
朝代：清

桃花潭水深如许。只是伤离绪。骊歌唱罢柳枝词。从此江南江北、两相思。乌啼月落人何处。难系行舟住。还家有梦亦匆匆。何况一枝柔橹、一声钟。
虞美人·题“钟馗览镜图”，为闰重午作
作者：赵我佩
朝代：清

弹冠重下终南径。真面须重省。红妆小妹定嘲它。如戟须眉还有、照菱花。盈樽蒲酿从新倒。一醉掀髯笑。莫欺进士老龙钟。不见当年人镜、兆芙蓉。
蝴蝶儿·本意
作者：赵我佩
朝代：清

蝴蝶儿。暮春飞。风前瘦影怯穿枝。倦依芳草池。醉粉空馀恨，怜香枉自痴。罗浮梦醒落花时。相思知不知。
蝶恋花
作者：赵我佩
朝代：清

杜宇声催春欲暮。春去春来，忒煞无凭据。只恐春愁无著处。遣愁不去留春住。秋里问春春不语。春共愁来，愁可随春去。剩有柔情千万绪。一齐散入垂杨树。
踏莎行·春草
作者：赵我佩
朝代：清

径绕苔花，庭飞柳絮。池塘寂寞清明雨。西园蝴蝶故依依，东风吹梦来何处。别浦魂销，画楼人伫。离愁三月长亭路。经年绿遍旧城根，萋萋又送王孙去。
醉太平
作者：赵我佩
朝代：清

花乡水乡。情长梦长。西风吹落莲房。老鸳鸯一双。诗狂酒狂。愁肠恨肠。无端瘦了秋娘。怕临波晓妆。
醉太平 其一 西湖泛月
作者：赵我佩
朝代：清

莲房露倾。花窗月明。棹歌声起渔汀。唤鸳鸯梦醒。乌篷画舲。帘钩水晶。隔船初见云英。听轻弹玉筝。
醉太平 其二 西湖泛月
作者：赵我佩
朝代：清

山光黛浮。帘波月流。画桡惊起沙鸥。笑先侬白头。哀蝉咽秋。吟蛩絮愁。旧游如梦难留。冷花滩钓舟。
醉太平·西湖泛月
作者：赵我佩
朝代：清

莲房露倾。花窗月明。棹歌声起渔汀。唤鸳鸯梦醒。乌篷画舲。帘钩水晶。隔船初见云英。听轻弹玉筝。山光黛浮。帘波月流。画桡惊起沙鸥。笑先侬白头。哀蝉咽秋。吟蛩絮愁。旧游如梦难留。冷花滩钓舟。
醉红妆
作者：赵我佩
朝代：清

帘波如水篆烟浮。挂垂杨，月一钩。东风吹梦过红楼。空冷落，旧香篝。别来情绪似伤秋。恨无计，解眉头。心太玲珑人太瘦。禁不起，许多愁。近来憔悴不胜怜。薄罗裳，瘦削肩。撩人春色困人天。娇睡醒，尚思眠。晚妆无力整花钿。凤钗溜，髻云偏。弓样眉儿眉样月。知何日，是团圆。
醉红妆·其一
作者：赵我佩
朝代：清

帘波如水篆烟浮。挂垂杨，月一钩。东风吹梦过红楼。空冷落，旧香篝。别来情绪似伤秋。恨无计，解眉头。心太玲珑人太瘦。禁不起，许多愁。
醉红妆·其二
作者：赵我佩
朝代：清

近来憔悴不胜怜。薄罗裳，瘦削肩。撩人春色困人天。娇睡醒，尚思眠。晚妆无力整花钿。凤钗溜，髻云偏。弓样眉儿眉样月。知何日，是团圆。
采桑子
作者：赵我佩
朝代：清

月钩斜挂云罗薄，秋思绵绵。却在谁边。辜负良宵又下弦。玉钗扣枕银屏掩，乍起还眠。残梦如烟。挑尽釭花夜似年。
采桑子
作者：赵我佩
朝代：清

桃笙八尺清如水，寒到衾边。意软鬟偏。一样釭花瘦可怜。近来侬也销魂惯，长夜如年。只是无眠。心似香烧欲化烟。
采桑子
作者：赵我佩
朝代：清

绿苔深院帘垂地，风落榆钱。戏罢秋千。花径人来拾翠钿。锦屏绣谱闲抛却，长日如年。断续炉烟。学写黄庭又几篇。
采桑子
作者：赵我佩
朝代：清

花间燕子无情绪，衔去春光。没个商量。闲煞秋千小画廊。天涯断梦如飞絮，回首河梁。老却垂杨。风信阑珊过海棠。
金缕曲·和采湘
作者：赵我佩
朝代：清

记折河干柳。甚萧条、斜阳古道，暮鸦时候。离恨一肩挑不起，抵死教人禁受。料潭水、情浓于酒。叹我身如红豆粒，便枝枝、叶叶相思透。清泪湿，眼波溜。与君遥隔天涯久。忆当年、红楼夜月，玉箫同奏。旧雨而今云样远，梦也怎生难就。问两地、是谁消瘦。寄语加餐须努力，更秋凉、珍重双罗袖。愁病撇，解眉皱。
金缕曲·悼黄苕仙表妹
作者：赵我佩
朝代：清

丝藕萦愁抱。闷恹恹、画屏无睡，坐看天晓。玉镜尘封钗股折，凉煞蜻蜓翠小。叹容易、咏花人老。锦瑟年华如水逝，剩红冰、渍满乌阑稿。幽梦醒，怨啼鸟。清风明月双溪棹。忆当时、凌波顾影，鬓鸦低照。怊怅彩鸾仙去后，秋雨今年更早。早一架、牵牛开了。侬是伤秋兼惜别，锁连环、恨叶眉慵扫。琴韵绝，伯牙调。
金缕曲·次絅士韵
作者：赵我佩
朝代：清

北宋南唐继。问词坛、双飞健将，而今有几。太白才华江令笔，一样花生梦里。谱妙句、金荃堪拟。旧酿蒲桃新拨瓮，倒芳樽、共把尘襟洗。沧海量，更谁比。清谈雅吐如虹气。骋吟怀、齐霏玉屑，尘挥难已。便化西湖波作酒，那怕刘伶醉死。总不学、眼醒屈子。我亦浇书成素癖，要青旗、买遍江南地。拼酩酊，画屏倚。
金缕曲·辛亥除夕感怀
作者：赵我佩
朝代：清

篆冷帘波悄。夜迢迢、香销酒醒，灯残梦杳。愁似茧丝抽不尽，触处又添烦恼。料闲绪、百端齐到。叹我身如秋去燕，旧巢居、无复当时好。思往昔，黯怀抱。剧怜镜里飞霜早。感流光、韶颜易改，翠鬟人老。屈指年来怊怅事，赢得泪珠多少。都并入、断肠词稿。更忆天涯羁旅客，为微名、寄迹长安道。金帖子，甚时报。
金缕曲·重游城东可羡园，西风戒寒，花事渐减，怅然谱此
作者：赵我佩
朝代：清

记得重阳后。访琼英、诗朋小集，东园载酒。一霎倦游原似梦，老了蓉卿菊友。更谁把、柴门重扣。我亦西风怊怅客，耐霜华、寄迹篱根久。人病也，比花瘦。秋容萧瑟浑非旧。剩多情、哀蛩怨蝶，芳丛寒守。粉褪香消金错落，憔悴墙阴锦绣。又兰若、晚钟时候。野圃荒凉斜月冷，近黄昏、归去销魂否。来岁约，莫轻负。
金菊对芙蓉·秋感寄采湘
作者：赵我佩
朝代：清

断角声凄，零笳韵悄，斜阳催暝荒城。正满林黄叶，秋老旗亭。春来送别香车杳，剩临歧、泪湿吴绫。可怜游子，生涯如梦，梦几时醒。旧事追忆无凭。叹尘劳鹿鹿，水逝云行。任楼开弹指，幻想空惊。故园寂寞休回首，怅衔泥、燕垒难成。今宵残月，照人千里，两地离情。
钗头凤
作者：赵我佩
朝代：清

重门静。东风定。薄寒如水帘波暝。炉烟袅。屏山绕。金钱卜罢，玉釭花爆。报。报。报。春偏冷。人微病。海棠睡起愁难醒。眉慵扫。情空恼。思君别后，碧天云杳。悄。悄。悄。
长亭怨·舟中与笛楼从叔联句
作者：赵我佩
朝代：清

怅扑面、黄尘飞惹。放棹中流，翠帘深挂。眉样春山，晚妆愁见泪痕泻。淡浓休画，懒对镜、霜豪把。乳燕学呢喃，似诉说、离情无那。水榭。倚蓬窗玩月，不觉烛花红灺。裁笺谢别，犹忆到、酒阑歌罢。偿吴郡、旧雨相逢，要约略、杭州新话。怕归梦难成，倦听邮亭更打。
长相思·秋晚
作者：赵我佩
朝代：清

芦花边。蓼花边。曾记横塘唱采莲。秋风年复年。暮云天。暮潮天。柳外轻丝荡细烟。沙鸥和月眠。
阮郎归
作者：赵我佩
朝代：清

连朝苦雨送春行。峭寒侵画屏。秋千廊外作长亭。落花飞满庭。莺不语，蝶含情。留春春可听。杜鹃薄幸费叮咛。知它是怎生。
雨中花·癸丑七月海陵舟次，闷填此解
作者：赵我佩
朝代：清

不是伤秋非病酒。憔悴似、风前杨柳。颊晕红愁，眉颦绿惨，泪湿双罗袖。镜里韶颜还更瘦。算只有、青山依旧。云树含情，江花无恙，别后平安否。
霓裳中序第一·感怀君莲，用草窗韵
作者：赵我佩
朝代：清

青山恨万叠。蹙损双弯眉上叶。愁似蚕丝寸结。更怕听乱蛩，空阶啼月。香消臂雪。剩绀纱和泪留箧。伤心处，挑灯不语，忍把旧情说。凄绝。凤箫声咽。叹地下芳魂易灭。相思无限怅别。尽抛却湘奁，玉环瑶玦。素娥明镜缺。早唱到霓裳断阕。从今便，梦中相见，瘦影化秋蝶。
霓裳中序第一·过旧居感赋，用草窗韵
作者：赵我佩
朝代：清

苔衣冷翠叠。乱石荒阶飞败叶。蛛网当门暗结。有古甃絮蛩，颓垣筛月。香罗腻雪。剩绣巾和泪封箧。沧桑事，旧时燕子，软语向侬说。悲切。短歌声咽。叹转眼浮云变灭。妆楼曾记赋别。怕觅当时，玉佩珊玦。唾壶敲又缺。早谱就幽兰怨阕。休重问，花前盟约，梦断故园蝶。
风入松
作者：赵我佩
朝代：清

远山如画锁眉梢。梦断楚天遥。咏花人去瑶窗掩，冷栏杆、料也无聊。零落词坛酒社，可怜明月良宵。旧时楼上记吹箫，钿合暗香消。离情漫借并刀剪，赖柔丝、织网成绡。织就愁根恨叶，一齐绣入心苗。
风蝶令·落花
作者：赵我佩
朝代：清

金谷埋香地，瑶台散彩时。一春无奈雨霏霏。枉却寻芳蝴蝶、绕丛飞。流水恩何薄，东风恨怎知。杜鹃啼老剩空枝。怨煞繁华如梦、鸟如痴。
高阳台·西湖夜泛
作者：赵我佩
朝代：清

古寺攒筠，青墙休薜，汀边小驻花骝。载酒桥东，酣然醉试春瓯。风湖树籁声先逗，更啼蛩、信到凉秋。玉轮圆、皓月生辉，胜境凝眸。百端竟尔齐句起，恨相思顿杳，易惹人愁。蜡炬生灰，红蕤梦去难留。任它水面弹筝怨，袅炉香、休上帘钩。绕花漪，处处园亭，恰许横舟。
高阳台·送春，用梦云楼主人韵
作者：赵我佩
朝代：清

浊酒慵斟，罗衣怯试，麦天凉意如秋。檐角蛛丝，丝丝绾住春愁。海棠已嫁荼蘼老，剩浓阴、绿满枝头。最难留。陌山香车，水上兰舟。离情莫向东风诉，怪啼鹃薄幸，燕子忘忧。柳色销魂，画眉休倚妆楼。泪痕红染鲛绡迹，怕樽前、唱彻吴讴。锦屏幽。帘外花飞，碎扑银钩。
鬓云松令·新病初痊，鬓发半脱，晨状梳掠，忽忽自怜
作者：赵我佩
朝代：清

病生愁，愁种病。病起愁添，强对芙蓉镜。委地香云慵不整。如剪春风，看卷晶帘影。钿蝉寒，钗燕冷。憔悴腰肢，羞与垂杨并。一缕柔丝千万恨。绿腻琼梳，指上馀香凝。
鹧鸪天
作者：赵我佩
朝代：清

密织鱼鳞百尺蓬。绿阴阴里小帘栊。水窗凉透菰蒲雨，月榭香生菡萏风。眉敛翠，颊销红。病馀鸾镜掩青铜。晚来谁弄阳关笛，吹出垂杨古苑东。
齐天乐
作者：赵我佩
朝代：清

绕城暮鼓传山院，幽怀倍教凄听。麝帕频抛，犀帷怯展，独守残夏难寝。灯昏穗冷，便睡鸭常薰，懒移琴枕。忆谱新歌，销魂索和唱幺令。年年杜鹃怅旅，柳梢颦瘦了，浑减娇靓。细字偿卿，修途阻我，束绢叮咛烦赠。重帘皱影。盼淡淡银河，一湾波定。雾幌迎辉，艳红围曙景。
齐天乐·题“玉人和月折梅花”画扇
作者：赵我佩
朝代：清

瘦蟾如唤冰魂起，深深画檐巡笑。笛韵停吹，琴丝罢理，孤立苍苔清悄。江南信早。问绿萼芳华，几生修到。素手拈来，满身香雾鬓云绕。疏林夜凉试伫，隔花人似玉，谁诉幽抱。小摘琼英，低揎翠袖，指上春风多少。罗浮梦杳。有鹤使闲情，兔辉微照。插向铜瓶，一枝斜更好。
齐天乐·题子循弟“罗浮仙梦图”，为悼亡作也
作者：赵我佩
朝代：清

萧条纸帐清如水，春山四围妆靓。紫玉烟消，青衫泪湿，半枕梨云香凝。悲怀未省。待跨鹤人来，步虚声静。梦入罗浮，天风吹下萼花影。疏林乱飘绛雪，落英铺满路，知否仙境。明月前身，昙花幻相，蝴蝶飞回芳径。钗寒鬟冷。趁一霎相逢，玉肩双凭。翠羽无言，断魂谁唤醒。
㟃峿道中示儿二绝句·其一
作者：赵执信
朝代：清
体裁：七言绝句

斜阳峰壑有无间，登顿从今合放閒。前路江河久相待，更回马首别残山。
㟃峿道中示儿二绝句·其二
作者：赵执信
朝代：清
体裁：七言绝句

长途风物未能谙，指点平堤小驻骖。云断天低波动处，樯竿簇簇是江南。
七夕偶题二绝句·其一
作者：赵执信
朝代：清
体裁：七言绝句

机丝娇懒不成章，牵惹黄姑伴恨长。格是住期听乌鹊，隔河无事莫相望。
七夕偶题二绝句·其二
作者：赵执信
朝代：清
体裁：七言绝句

飞车交碾海生尘，奇巧由来属世人。传与天孙须下乞，银河一苇即通津。
七夕示内二绝句·其一
作者：赵执信
朝代：清
体裁：七言绝句

香浓灯暗立秋庭，近月微茫欲辨星。窥尽风情是乌鹊，人间空自媚丹青。
七夕示内二绝句·其二
作者：赵执信
朝代：清
体裁：七言绝句

宿醉狂颠近病慵，明河篇咏愧舂容。衰翁都未经营巧，那得天中记到侬。
七夕雨饮松皋舍人分韵得九佳
作者：赵执信
朝代：清
体裁：古风

与汝结交异行路，三日不见无好怀。寒官多暇还往易，不以风雨成暌乖。更番既已倦舆仆，踪迹岂免疑朋侪。论诗相赏由宿分，语似惊羡实嘲谐。词场近来盛稂莠，虽有条蔓亡根荄。楚相衣冠惑左右，狡黠终是输优俳。我曹岐趋有何故，苦向漫漶求模楷。河汉今夕事荒怪，妄者以意窥津涯。丈夫要自识真意，耻逐俗子由由偕。所忧学啬难树立，山岳势就谁能排。谈深不畏口枯渴，主人有酒如长淮。扶醉出门风灭烛，天光照泥星满街。
七娘子
作者：赵执信
朝代：清
体裁：词

三生一夕凝娇眄。新词醒醉流传遍。绮席分肩，红灯对面。因缘只合频相见。袖香空惹玲珑钏。衾孤不换鸳鸯荐。巧语莺莺，轻飞燕燕。人间无数閒庭院。
七弟德琏邀至郭庄朝往暮返乱淄水行是日微阴时复细雨
作者：赵执信
朝代：清
体裁：古风

依山欲十里，经流凡几渡。轻阴贶凉飔，宿涨开沙路。暧暧烟际村，濛濛水边树。遂至惠连居，颇谐潜夫趣。虚楹积暑避，老屋遥山护。蔬果不外市，鸡黍亦立具。童时忆曾过，丱发今已素。留连感平生，长日易为暮。伏雨止复集，小驷嘶且顾。幽兴属清淄，朝昏映来去。
七月一日登前山卧石上与道士语久之
作者：赵执信
朝代：清
体裁：五言律诗

日日对孤岑，微风落磬音。扶筇秋乍晓，觅路树逾深。青壁漱尘梦，黄冠通野心。稔知霜叶好，留傍夕阳吟。
三径
作者：赵执信
朝代：清
体裁：五言律诗

柳絮晴方落，山花雨更香。苔痕双木屐，池影一绳床。待月观鱼静，因风听鸟长。春来陶处士，三径未全荒。
三月十五日大雪
作者：赵执信
朝代：清
体裁：七言绝句

似与梨花竞晓开，春工有意缟楼台。馀寒好为邀残梦，遮莫天门贺瑞回。
上元前夕却归寓舍
作者：赵执信
朝代：清
体裁：七言律诗

红兰灯火递相催，白板林扉久始开。船尾潜移春澹沲，楼头高引月徘徊。情牵五岳婚还嫁，兴尽三江去又来。且与妻孥话风雪，屠苏遥接岁除杯。
上元日微阴夕泊惠州合江楼下李督君奠原张灯置酒大陈百戏适闻余至遽邀登楼纵饮至二更云散月出望江山夜色作歌
作者：赵执信
朝代：清
体裁：古风

春风吹佳节，忽来如我舟。偶著循州东城下，仰见城上缥缈之飞楼。云是东坡曾居处，两江依旧前合流。夕阴未散水烟起，灯火欲动光幽幽。楼中㸌然焕霞彩，楼外倏尔喧蛮讴。元戎目力出宾从，遥讶舟中之客狂而脩。招邀恐不赴，岂知高阳酒徒酒外无能谋。轩然后至忘弊陋，四座匿笑居上头。连浮大白纵鲸吸，怪语顿发谈天邹。请君莫恨明月下，相借故放龙腾狮舞照耀催歌喉。恍疑蓬海幻冬市，此身再与坡老为同游。千年境事定无别，不识当时今夕，有此主人不。更深列炬已半灭，月出皎若吴山秋。河汉倒泻万里碧，江山一气晃朗不可求。起挥云片作帆席，导我直上恣所投。不然乍可锦袍同夜泛，惧为白鹤唐突青莲羞。聊呼鼓吹送归卧，一石醉矣髡不留。
上元观演长生殿剧十绝句·其一
作者：赵执信
朝代：清
体裁：七言绝句

倾国争誇天宝时，才人例解说相思。三生影响陈鸿传，一种风情白傅诗。
上元观演长生殿剧十绝句·其七
作者：赵执信
朝代：清
体裁：七言绝句

蜀山秋雨感飘零，残梦频回旧驿亭。妙写铃声入新曲，可能浑似月中听。
上元观演长生殿剧十绝句·其三
作者：赵执信
朝代：清
体裁：七言绝句

脂粉无由污淡妆，双飞端合在昭阳。酷怜姊妹开来艳，虚忆梅花冷处香。
上元观演长生殿剧十绝句·其九
作者：赵执信
朝代：清
体裁：七言绝句

黄泉碧落事荒哉，差胜楼船去不回。本与求仙情味别，何尝身欲到蓬莱。
上元观演长生殿剧十绝句·其二
作者：赵执信
朝代：清
体裁：七言绝句

遥指仙山唤太真，华清一浴斩然新。怪来宇内求难得，元在深闺未识人。
上元观演长生殿剧十绝句·其五
作者：赵执信
朝代：清
体裁：七言绝句

月殿酣歌梦许攀，轻将仙乐落人间。笑他穆满无情思，身到瑶池白手还。
上元观演长生殿剧十绝句·其八
作者：赵执信
朝代：清
体裁：七言绝句

牛女经年梦亦慵，翻从人世管情踪。玉妃应有婚姻牍，才过开元便得逢。
上元观演长生殿剧十绝句·其六
作者：赵执信
朝代：清
体裁：七言绝句

垂老荒迷花月场，临淄英略未销亡。投珠抵璧寻常事，夙遣元臣驻朔方。
上元观演长生殿剧十绝句·其十
作者：赵执信
朝代：清
体裁：七言绝句

清歌重引昔欢场，灯月何人共此堂。六百馀年寻覆辙，菟裘怪底近沧浪。